c: text/html

text:
Nyagbe Aɖe Si Wɔ Dɔ Ðe Ame Dzi Ŋutɔ!
“NYƆNU.” Nenemae Yesu yɔ nyɔnuwo ɣeaɖewoɣi. Le kpɔɖeŋu me, esi wònɔ dɔ dam na dɔnɔ aɖe si xa gobaa fe 18 sɔŋ la, egblɔ be: “Nyɔnu, wotu ka wò tso wò dɔléle la me.” (Luka 13:10-13) Yesu zã nya ma esi wònɔ nu fom na eya ŋutɔ dadaa gɔ̃ hã. Le Biblia-ŋlɔɣiwo la, wobua nya ma be enye bubudede ame ŋu. (Yoh. 19:26; 20:13) Gake nyagbe bubu aɖe li si de ŋgɔ wu bubudede ame ŋu ko.
Biblia zãa nyagbe aɖe si ŋu dɔmetɔtrɔ kple ameŋububu ɖe dzesi le la ɣeaɖewoɣi ne ele nu fom tso nyɔnuwo ŋu. Yesu zãe esi wòfo nu na nyɔnu aɖe si ʋusisidɔ ɖe fu na fe 12 sɔŋ. Le Mawu fe Sea nu la, mesɔ be wòate ɖe Yesu ŋu o, elabe Sea gblɔ be ne ame le nɔnɔme ma me la, eŋu mekɔ o. Eya ta ne woagblɔe ŋutɔŋutɔ la, ɖe wòle be nyɔnua naɖe eɖokui ɖe aga kura tso amewo gbɔ le efe nɔnɔmea ta hafi. (3 Mose 15:19-27) Gake nu te ɖe edzi vevie. Le nyatefe me la, nyɔnua “kpe fu le atikewɔla geɖewo si me, eye wògblẽ efe nunɔamesiwo katã, gake dɔa meka ɖe eme nɛ o, ke boŋ ɖeko wòganyra ɖe edzi.”—Marko 5:25, 26.
Nyɔnua zɔ dzadzadza to ameha siwo nɔ Yesu yome la dome va ka asi efe awudziwuia toga. Enumake, ʋu si nɔ sisim le eŋu la nu tso! Nyɔnua susu be ame aɖeke made dzesi nu si yewɔ o, gake Yesu bia be: “Ame kae ka asi ŋunye?” (Luka 8:45-47) Nyɔnua nɔ vɔvɔ̃m henɔ dzodzom nyanyanya eye wòva dze klo ɖe Yesu ŋkume hegblɔ “nyatefea katã nɛ.”—Marko 5:33.
Esi Yesu di be yeana nyɔnua fe dzi nadze eme ta la, egblɔ nɛ tufafatɔe be: “Vinyenyɔnu, wò dzi nedze eme”! (Mat. 9:22) Le Biblia ŋuti nunyalawo fe nya nu la, wotea ŋu zãa Hebri kple Helagbe me nya si nye “vinyɔnu” le kpɔɖeŋunyagbɔgblɔ nu tsɔ ɖea “ameŋububu kple dɔmetɔtrɔ” fiana. Yesu yi edzi de dzi fo nɛ esi wògblɔ nɛ be: “Wò xɔse na nèhaya. Heyi le ŋutifafa me, eye nàhaya tso wò dɔléle vɔ̃ɖi la si me.”—Marko 5:34.
“Vinyenyɔnu.” Nenemae Boaz si nye Israel-vi kesinɔtɔ aɖe la yɔ Rut Moabitɔ la. Rut hã meka ɖe edzi nenye be woawɔ nu ɖe ye ŋu nyuie o, elabena enɔ nuku fɔm le ame aɖe si menya o fe agble me. Ke hã Boaz gblɔ nɛ be, “Vinyenyɔnu, ɖo tom.” Eyome ede dzi fo na Rut be wòayi edzi anɔ nuku fɔm le yefe agblea me. Rut dze klo tsyɔ mo anyi ɖe Boaz ŋkume hebiae nu si ta wòve ye nu alea evɔ wònye amedzroe yenye hafi. Boaz gagblɔ nya bubuwo tsɔ de dzi fo nɛ ale: “Wogblɔ nu siwo katã nèwɔ na lɔ̃xowò [Naomi, ahosi la] . . . nam tsitotsito. Yehowa neɖo nu si nèwɔ tefe na wò.”—Rut 2:8-12.
Kpɔɖeŋu nyui ka gbegbee nye esi Yesu kple Boaz siaa ɖo ɖi na Kristotɔ hamemetsitsiwo! Edzɔna ɣeaɖewoɣi be hamemetsitsi eve nakpe kple nɔvinyɔnu aɖe si ŋu wòhiã be woatsɔ Ŋɔŋlɔawo akpe ɖo ahade dzi fo na. Ne hamemetsitsiawo do gbe ɖa bia Yehowa fe mɔfiafia eye wolé to ɖe nɔvinyɔnua fe nyawo ŋu nyuie la, ekema woasu te azã Mawu fe Nyaa atsɔ ade dzi fo nɛ ahafa akɔ nɛ.—Rom. 15:4.

robotstxt: allowed

filter: keep


text: 5 Elabena nunɔlagã ɖe sia ɖe si wotia tso amegbetɔwo dome la, woɖonɛ be wòawɔ Mawu fe subɔsubɔdɔ ɖe amewo nu,+ ale be wòatsɔ nunanawo ana, eye wòasa vɔ ɖe nu vɔ̃wo ta.+2 Etea ŋu sea veve ɖe ame siwo wɔa nu le manyamanya me kple ame siwo daa vo la nu, le esi gbɔdzɔgbɔdzɔ le eya ŋutɔ hã ŋu ta,3 eye esia tae wòle nɛ be wòasa vɔ ɖe eya ŋutɔ fe nu vɔ̃wo ta abe ale si ko wòwɔnɛ ɖe dukɔ la ta ene.+4 Ame aɖeke metiaa bubunɔfe sia na eɖokui o, negbe ɖe Mawu yɔe ko hafi, abe ale si wòyɔ Aron ene.+5 Nenema kee Kristo la hã medo eɖokui ɖe dzi+ heɖo eɖokui nunɔlagãe o, ke boŋ Ame si gblɔ nɛ be: “Vinyee nènye; mezu fofowò egbe,”+ lae doe ɖe dzi.6 Abe ale si wògagblɔ le tefe bubu hã be, “Nunɔlae nènye abe Melkizedek ene tegbee.”+7 Le Kristo fe anyigbadzigbenɔnɔ me* la, etsɔ ɣlidodo sesĩwo kple aɖatsiwo fo koko heɖe kuku vevie+ na Ame si te ŋu ɖee tso ku me la, eye wòɖo toe le efe mawuvɔvɔ̃ ta.8 Togbɔ be vi wònye hã la, esrɔ̃ toɖoɖo le fu siwo wòkpe la me.+9 Eye esi wona wòzu blibo vɔ la,+ eva zu ame si dzi ame siwo katã ɖoa toe la tona kpɔa ɖeɖe mavɔ,+10 elabena Mawu ŋutɔe da ŋkɔ ɖe edzi be enye nunɔlagã abe Melkizedek ene.+11 Nya geɖewo li míagblɔ tso eya amea ŋu, gake wo me ɖeɖe sesẽ, le esi nugɔmesese* zu dɔ na mi ta.12 Elabena va ɖo fifia la, ɖe wòle be mianye nufialawo hafi, gake egahiã be woafia Mawu fe gbedeasi kɔkɔeawo fe gɔmedzenuwo+ mi tso nu gbãtɔwo dzi, eye miegatrɔ zu ame siwo hiã notsi, ke menye nuɖuɖu sesẽ o.13 Elabena ame sia ame si gakpɔtɔ noa notsi la, menya naneke le dzɔdzɔenyenye fe nya la ŋu o, elabena ɖevi ko wòganye.+14 Ke ame tsitsiwo tɔe nye nuɖuɖu sesẽ, ame siwo na hehe wofe nugɔmeseseŋutetewo to wo zazã me, be woate ŋu ade vovo nyui kple vɔ̃ dome.


text:
Dzidzɔ Ate Ŋu Anɔ Wò Ƒomea Me
Ne miewɔ ɖe Biblia fe mɔfiamewo dzi la, dzidzɔ anɔ miafe srɔ̃ɖeɖea alo fomea me.
Ŋgɔdonya
Ne miewɔ ɖe Biblia fe mɔfiame siwo le agbalẽ gbadza sia me dzi la, dzidzɔ anɔ miafe srɔ̃ɖeɖea alo fomea me.
AKPA 1
Mina Mawu Nafia Mɔ Mi Ne Dzidzɔ Nanɔ Miafe Srɔ̃ɖeɖea Me
Nyabiase bɔbɔe eve siawo ate ŋu akpe ɖe mia ŋu miafe srɔ̃ɖeɖea nakpɔ dzidzedze wu.
AKPA 2
Miwɔ Nutefe Na Mia Nɔewo
Asafofo na ahasiwɔwɔ koe nye nutefewɔwɔ na ame srɔ̃a?
AKPA 3
Ale Si Miakpɔ Kuxiwo Gbɔ
Be miafe srɔ̃ɖeɖea nali ke eye dzidzɔ nanɔ eme alo mali ke o eye kuxiwo nado agbogbo ɖe eme la nɔ te ɖe ale si miekpɔa miafe kuxiwo gbɔe la dzi.
AKPA 4
Gazazã Nyuie
Akpa kae kaka ɖe ame nɔewo dzi kple anukwareɖiɖi wɔna?
AKPA 5
Ale Si Mianɔ Ŋutifafa Me Kple Miafe Ƒometɔwo
Àte ŋu abu dziwòlawo evɔ màɖe mɔ na wo woanɔ nu dem miafe fomenyawo me madzemadzee o.
AKPA 6
Tɔtrɔ Siwo Vidzidzi Hena Vaa Srɔ̃ɖeɖe Me
Ðe vihehe ate ŋu ana miafe srɔ̃ɖekadodoa me nagasẽ ɖe edzia?
AKPA 7
Ale Si Miahe Mia Viwo
Menye tohehe alo sedede koe ɖeviwo hehe lɔ ɖe eme o.
AKPA 8
Ne Nya Vɔ̃ Aɖe Dzɔ
Na woakpe ɖe ŋuwò.
AKPA 9
Misubɔ Yehowa Ðekae Abe Ƒome Ene
Aleke miawɔ be miafe fometadedeagua navivi wu


text:
ENUKPLAKPLA 14
Nyi yí taɖo habɔbɔ le Mawu shiɔ?
1. Nyi yí taɖo Mawu wa blema Izraɛli ju enyi habɔbɔɔ?
Mawu xoxu blema tɔgbui Abraham jijimɛviwo yí wonyi eju. Ésɔ esewo na wo. Éyɔ eju lɔ mɔ Izraɛli yí biɔ so wo shi mɔ wole lebu nɔ sɛnsɛn adodwitɔ lɔ keŋ yí akpɔ ese lɔwo ji. (Ehajiji Wema 147:19, 20) Ecɛ awɛ mɔ nyigban ji tɔwo pleŋ akpɔ shicu to Izraɛli ji.—Hlɛn Gɔnmɛjeje 22:18.
Mawu can Izraɛli viwo mɔ woanyi ye kunuɖetɔwo. Izraɛli viwo xolɔlɔ dasɛ mɔ wokpɔnɔ shicu so wawa do Mawu sewo ji mɛ. (2 Ese Wema 4:6) Toto Izraɛli viwo jiɔ, mɛbuwo can avajeshi Mawu adodwi lɔ ɖɛ.—Hlɛn Ezai 43:10, 12.
2. Nyi yí taɖo Kristotɔ adodwiwo nyi habɔbɔɔ?
Le yiyi mɛɔ, Izraɛli viwo nu degbeva jɔ ji nɔ Mawu o. Eyi taɖo Yehowa sɔ Kristotɔwo hamɛ ɖɔli wo. (Matie 21:43; 23:37, 38) Evyɛɛɔ, le Izraɛli viwo tɔxuɔ, Kristotɔ adodwiwo yí va nyi kunuɖetɔwo nɔ Yehowa.—Hlɛn Edɔwawawo 15:14, 17.
Yesu wa toto nɔ yidokplɔtɔwo nɔ woaɖe kunu yí agbewa nukplaviwo le jukɔnwo pleŋ mɛ. (Matie 10:7, 11; 24:14; 28:19, 20) Le vɔvɔnu nɔ xexe vwin cɛɔ, kunuɖeɖedɔ lɔ bia ŋkuvi sugbɔ. Ŋkɔtɔ ke yí, le exolɔlɔ mɛɔ, Yehowa le akɔta ɖeshiaɖe mɛ tɔwo xokɔxu do sɛnsɛn adodwitɔ lɔ mɛ. (Enyɔdasɛ 7:9, 10) Kristotɔ adodwiwo bɔnɔ do ju keŋ yí donɔ ŋsɛn wowo nɔnɔwo yí gbekpenɔ do wowo nɔnɔwo nu. Le xexeɛ pleŋ mɛɔ, woxɔnɔ Bibla nukplamu ɖekɛŋmɛ le wowo bɔbɔwo mɛ koɖo jijɔ.—Hlɛn Ebretɔwo 10:24, 25.
3. Lé Yehowa Kunuɖetɔwo habɔbɔ ci yí li egbɛ je gɔnmɛ doɔ?
Le exwe 1870-wo mɛɔ, Bibla nukplaviwoha hwɛhwɛ ɖeka va ke do Bibla mɛ nyɔnɔnwi ciwo yí woŋlɔbe exwe nɛniɖe vayi nu. Ci wosemɛ mɔ Yesu wa ɖoɖo nɔ Kristo hamɛ mɔ woaɖe kunuɔ, wotɔ Fyɔɖuxu lɔ dradra le afishiafi. Le exwe 1931 mɛɔ, wosɔ ŋkɔ mɔ Yehowa Kunuɖetɔwo.—Hlɛn Edɔwawawo 1:8; 2:1, 4; 5:42.
4. Ðoɖo ci nu Yehowa Kunuɖetɔwo zɔnnɔ doɔ?
Le exwe 100 ŋkɔtɔ mɛɔ, Kristotɔwo hamɛ ci yí kaka do eju sugbɔ mɛ xɔnɔ mɔdasɛnamɛwo koɖo nukplamuwo so Edɔjikpɔha ci yí nya mɔ Yesu yí nyi eta nɔ hamɛ lɔ gbɔ. (Edɔwawawo 16:4, 5) Ahanke le egbɛmɛɔ, Yehowa Kunuɖetɔwo pleŋ xɔnɔ emɔdasɛnamɛwo so Edɔjikpɔha ɖeka gbɔ. Hamɛmɛshinshinwoha kpɔnutɔxu cɛ yí kpɔnɔ alɔjedɔwaxu ciwo yí wanɔ wemawo gɔnmɛɖeɖe, wowo tata, koɖo wowo mama nɔ Bibla nukplakpla le egbe ciwo yí wu 600 mɛ ji. Toto ecɛ jiɔ, Edɔjikpɔha lɔ nanɔ Bibla mɛ ŋsɛndoamuwo koɖo mɔdasɛnamɛwo nɔ hamɛ ciwo yí wu 100000 le xexeɛ pleŋ mɛ. Le hamɛ lɔwo ɖekaɖeka mɛɔ, ŋsu ciwo yí je nyinɔ hamɛmɛshinshinwo. Wokpɔnɔ Mawu lɛngbɔha lɔ ji le lɔnlɔn mɛ.—Hlɛn 1 Piɛ 5:2, 3.
Yehowa Kunuɖetɔwo wa toto keŋ yí adra eŋɛnywi Bibla mɛ tɔwo yí agbewa nukplaviwo. Shigbe mɔ apostolo lɔwo han nɛɔ, mìɖenɔ kunu so axomɛ yi axomɛ. (Edɔwawawo 20:20) Mìdonɔ zo lanmɛ nɔ mɛciwo yí lɔn nyɔnɔnwi lɔ veviɖe mɔ wole kpla Bibla. Denyi habɔbɔ kpoŋ yí mìnyi o, mìnyi Eda lɔn amɛ ɖeka xomu mɛ tɔwo. Mìnyi nɔviŋsu koɖo nɔvinyɔnu ciwo yí sɔnɔ eɖe le mɛ nɔ mìwo nɔnɔwo. (2 Tɛsalonikitɔwo 1:3) Yehowa mɛwo jinɔ mɔ yewo nu ajeŋ nɔ Mawu. Wogbejinɔ mɔ yewoakpedo mɛbuwo nu. Eyi taɖo wonyi Yehawa sɛntɔwo xomu ci yí kpɔnɔ jijɔ wu le nyigban ji.—Hlɛn Ehajiji Wema 33:12; Edɔwawawo 20:35.


text:
BIBLIA ME ŊUTINYAWO ƑE NƆNƆMETATA
Noa Xɔ Mawu Dzi Se
Srɔ̃ nu tso Noa, si kpa aɖakaʋu gã aɖe tsɔ xɔ efe fometɔwo kple lãwo ɖe agbe la ŋu. Xle ŋutinyawo fe nɔnɔmetata sia le internet dzi alo nàta efe PDF.
Wɔ Efe Kɔpi
Dɔdeasi Sia Ƒomevi Bubuwo
Yehowa Na Salomo Dze Nunya
Salomo dze nunya wu fia ɖe sia ɖe le anyigba dzi. Aleke wɔ nunya va su esi? Vodada kawoe wòwɔ emegbe?
Adam Kple Xawa Va Zu Ðokuitɔdilawo
Nu kae do tso wofe nyametsotso gbegblẽa me?
David Wɔ Nu Dzinɔamefotɔe
Nu ka tae David ka ɖe edzi be yeate ŋu awu Goliat? Nu ka tae dzi ate ŋu anɔ fowò nàwɔ nu si sɔ?


text:
19 Esi Yesu wu nya siawo nu la, edzo le Galilea, eye wòva Yudea fe lifowo dzi le Yordan godo.+2 Ameha geɖewo hã dze eyome, eye wòda gbe le wo ŋu le afi ma.3 Farisitɔwo va Yesu gbɔ be yewoadoe kpɔ, eye wobiae be: “Ðe se ɖe mɔ na ŋutsu be wòagbe srɔ̃a le nya sia nya ta?”+4 Eɖo eŋu be: “Ðe miexlẽe kpɔ be ame si wɔ ame tso gɔmedzedzea me la, ŋutsu kple nyɔnue wòwɔ woe,+5 eye wògblɔ be, ‘Esia ta ŋutsu agblẽ fofoa kple dadaa ɖi, eye wòaku ɖe srɔ̃a ŋu, eye wo ame evea woazu ŋutilã ɖeka’ oa?+6 Ale be womeganye ame eve azɔ o, ke boŋ ŋutilã ɖeka. Eya ŋuti nu si Mawu bla ɖekae la,* ame aɖeke megama eme o.”+7 Wogblɔ nɛ be: “Ke nu ka tae Mose de se be woana srɔ̃gbegbalẽ nyɔnua eye woagbee?”+8 Egblɔ na wo be: “Miafe dzimesesẽ tae Mose ɖe mɔ na mi be miagbe mia srɔ̃wo ɖo,+ gake menye nenemae wòle tso gɔmedzedzea me o.+9 Mele egblɔm na mi be, ame sia ame si gbe srɔ̃a, ne menye le ahasiwɔwɔ* ta o, eye wòɖe bubu la, ewɔ ahasi.”+10 Nusrɔ̃lawo gblɔ nɛ be: “Ne aleae ŋutsu kple srɔ̃a dome nya le la, ekema manyo be woaɖe srɔ̃ o ɖe!”11 Yesu gblɔ na wo be: “Menye amewo katãe tea ŋu wɔna ɖe nya sia dzi o, negbe ame siwo si nunana ma le la ko.+12 Elabena ame tata aɖewo li siwo wodzi nenema, eye ame tata aɖewo li siwo amewo ta, eye ame tata aɖewo hã li siwo wɔ wo ɖokuiwo ame tatawoe le Dzifofiaɖufe la ta. Ame si ate ŋui la, newɔe.”+13 Azɔ wokplɔ ɖevi suewo va egbɔ be wòada asi ɖe wo dzi eye wòado gbe ɖa ɖe wo ta, ke nusrɔ̃lawo blu ɖe wo ta.+14 Gake Yesu gblɔ be: “Miɖe asi le ɖeviawo ŋu, mina woava gbɔnye, eye migaxe mɔ na wo o, elabena ame siawo fomevi tɔe nye Dzifofiaɖufe la.”+15 Eda asi ɖe wo dzi, eye wòdzo le afi ma.16 Azɔ kpɔ ɖa, ame aɖe va egbɔ hebiae be: “Nufiala, nu nyui kae wòle be mawɔ be makpɔ agbe mavɔ?”+17 Egblɔ nɛ be: “Nu ka tae nèle nya biamem tso nu si nye nyui ŋu? Ame ɖeka pɛ koe nye ame nyui.+ Ke ne èdi be yeayi ɖe agbe la me la, yi edzi nànɔ seawo dzi wɔm.”+18 Ebiae be: “Kawo?” Yesu gblɔ be: “Woawoe nye: Mègawu ame o,+ mègawɔ ahasi o,+ mègafi fi o,+ mègaɖi aʋatsoɖase o,+19 bu fofowò kple dawò,+ kple lɔ̃ hawòvi abe wò ŋutɔ ɖokuiwò ene.”+20 Ðekakpui la gblɔ nɛ be: “Mewɔa se siawo katã dzi; nu kae gasusɔ nam?”21 Yesu gblɔ nɛ be: “Ne èdi be yeazu blibo la, yi nàdzra nu siwo le asiwò la nàtsɔ ga la ana ame dahewo, ekema kesinɔnuwo anɔ asiwò le dzifo;+ eye nàva dze yonyeme.”+22 Esi ɖekakpuia se nya sia la, edzo kple nuxaxa, elabena nu geɖe le esi.+23 Eye Yesu gblɔ na efe nusrɔ̃lawo be: “Vavã mele egblɔm na mi be, asesẽ na kesinɔtɔ be wòayi ɖe Dzifofiaɖufe la me.+24 Megale egblɔm na mi hã be: Ele bɔbɔe na kposɔ be wòato abui fe vo me wu be kesinɔtɔ nayi ɖe Mawu Fiaɖufe la me.”+25 Esi nusrɔ̃lawo se nya sia la, ewɔ nuku na wo ŋutɔ, eye wobia be: “Ke ame ka gɔ̃e ate ŋu akpɔ ɖeɖe?”+26 Yesu kpɔ wofe ŋkume dũu, eye wògblɔ na wo be: “Amegbetɔwo gbɔ la, manya wɔ be woawɔ esia o; ke Mawu ya tea ŋu wɔa nu sia nu.”+27 Eye Petro biae be: “Kpɔ ɖa! Míegblẽ nuwo katã ɖi hedze yowòme; ke nu kae ava nye mía tɔ?”+28 Yesu gblɔ na wo be: “Vavã mele egblɔm na mi be: Le nuwo gbugbɔwɔɣi, ne Amegbetɔvi la bɔbɔ nɔ efe ŋutikɔkɔefiazikpui dzi la, mi ame siwo dze yonyeme hã mianɔ anyi ɖe fiazikpui wuieve dzi adrɔ̃ ʋɔnu Israel to wuieveawo.+29 Eye ame sia ame si gblẽ afewo alo nɔviŋutsuwo alo nɔvinyɔnuwo alo fofo alo dada alo viwo alo agblewo ɖi le nye ŋkɔ ta la, akpɔ wo ɖe etefe zi alafa, eye wòanyi agbe mavɔ dome.+30 “Ke ame geɖe siwo nye gbãtɔwo azu mlɔetɔwo, eye mlɔetɔwo azu gbãtɔwo.+
Etenuŋɔŋlɔ
^ Egɔmeɖeɖe tẽe, “nu si Mawu bla ɖe kɔkuti ɖeka te.”


text:
NUSƆSRƆ̃ 12
Aleke Nàwɔ Ate Ðe Mawu Ŋu?
1. Ðe Mawu ɖoa to gbedodoɖawo katã?
Mawu le dukɔwo katã me tɔwo kpem be woate ɖe ye ŋu to gbedodoɖa dzi. (Psalmo 65:3) Ke hã, menye gbedodoɖawo katãe wòɖoa toe o. Le kpɔɖeŋu me, ŋutsu aɖe fe ŋlɔmiwɔwɔ le srɔ̃a ŋu ate ŋu axe mɔ na efe gbedodoɖawo. (1 Petro 3:7) Nenema kee esi Israel viwo yi nu vɔ̃ɖi wɔwɔ dzi atraɖii la, Mawu gbe be yemase wofe gbedodoɖawo o. Edze kɔtɛe be mɔnukpɔkpɔ gã aɖee gbedodoɖa nye. Ke hã, ne ame siwo wɔ nu vɔ̃ gãwo gɔ̃ hã trɔ dzi me la, Mawu aɖo to wofe gbedodoɖawo.
2. Aleke wòle be míado gbe ɖae?
Gbedodoɖa nye míafe tadedeagu fe akpa aɖe, eya ta mía Wɔla Yehowa koe wòle be míado gbe ɖa na. (Mateo 4:10; 6:9) Tsɔ kpe ɖe eŋu la, esi míede blibo o ta la, ele be míado gbe ɖa le Yesu fe ŋkɔ me, elabena eku ɖe mía ta. (Yohanes 14:6) Yehowa medi be míalé gbedodoɖawo ɖe susu me alo aŋlɔ wo ɖi agbugbɔ anɔ gbɔgblɔm o. Edi be míado gbe ɖa na ye tso dzi me.
Mía Wɔla la tea ŋu sea gbe siwo míedona ɖa le susu me gɔ̃ hã. (1 Samuel 1:12, 13) Ekpe mí be míado gbe ɖa na ye le ɣeyiɣi ɖe sia ɖe me, abe le ŋkekea fe gɔmedzedze kple nuwuwu, nuɖuɣiwo, kple xaxaɣiwo ene.
3. Nu ka tae Kristotɔwo kpena ɖekae ɖo?
Menɔa bɔbɔe be míate ɖe Mawu ŋu o le esi míele ame siwo mexɔ Mawu dzi se o, siwo ɖea alɔme le ŋugbe si wòdo be yeahe ŋutifafa ava anyigba dzi ŋu la, dome ta. (2 Timoteo 3:1, 4; 2 Petro 3:3, 13) Eya ta ehiã be míanɔ ha dem kple haxɔsetɔwo ahanɔ mía nɔewo tum ɖo.
Hadede kple ame siwo lɔ̃ Mawu ana mía kple Mawu dome nanɔ kplikplikpli. Yehowa Ðasefowo fe kpekpewo naa mɔnukpɔkpɔ nyuiwo mí be ame bubuwo fe xɔse natu mí ɖo.
4. Aleke nàwɔ ate ɖe Mawu ŋu?
Àte ŋu ate ɖe Yehowa ŋu ne èdea ŋugble le nu siwo nèsrɔ̃na tso efe Nyaa me ŋu. Nɔ ŋugble dem le efe dɔwɔwɔwo, aɖaŋuɖoɖowo kple ŋugbedodowo ŋu. Ŋugbledede kple gbedodoɖa nana míekpɔa ŋudzedze deto ɖe Mawu fe lɔlɔ̃ kple nunya ŋu.
Ne èɖo ŋu ɖe Mawu ŋu hexɔ edzi se ko hafi nàte ŋu ate ɖe eŋu. Ke hã ehiã be nànɔ xɔse sia tum ɖo abe ale si ko nu gbagbewo hiãa nuɖuɖu edziedzii ene. Ele be nànɔ ŋugble dem le kpeɖodzi siwo le wò dzixɔsewo ŋu la ŋuti edziedzi atsɔ anɔ wò xɔse tum ɖo.
5. Viɖe kawoe nàkpɔ ne ète ɖe Mawu ŋu?
Yehowa léa be na ame siwo lɔ̃e. Ekpɔa wo ta tso nu sia nu si ate ŋu agblẽ nu le wofe xɔse kple agbe tegbee nɔnɔ fe mɔkpɔkpɔa ŋu la si me. (Psalmo 91:1, 2, 7-10) Exlɔ̃a nu mí ku ɖe nu siwo ate ŋu agblẽ nu le míafe lãmesẽ kple dzidzɔkpɔkpɔ ŋuti la ŋu. Mɔ nyuitɔ si nu míanɔ agbe ɖo lae Yehowa fiaa mí.
Srɔ̃ Nu Geɖe Wu
BIBLIASƆSRƆ̃ ƑE ÐOÐO
Nu Ka Tae Wònyo Be Nàsrɔ̃ Biblia?
Biblia na ame miliɔn geɖe le xexea me godoo le ŋuɖoɖowo kpɔm na agbemebiabia veviwo. Àdi be yeanɔ wo domea?
Nuka Tututue Nye Biblia fe Nufiafia?
Te Ðe Mawu Ŋu le Gbedodoɖa Me
Ðe Mawu ɖoa to wò gbedodoɖawoa? Be nànya esia la, ele be nàse nu si Biblia fia tso gbedodoɖa ŋu gɔme.


text:
Nu ka tae Dzinyelawo Maɖe Mɔ Nam Maɖu Agbe Vie O?
Bu nya sia ŋu kpɔ:
Èdi be yeayi kplɔ̃ɖofe gake mènya ne dziwòlawo alɔ̃ o. Tiatia kae nàwɔ?
MÈGABIA MƆ WO O, HEYI KO
MÈGABIA MƆ WO O, MÈGAYI HÃ O
BIA KPƆ
1. MÈGABIA MƆ WO O, HEYI KO
Nu si ta nàdi be yeawɔ esia: Èdi be ye xɔlɔ̃wo nakpɔe be ye hã yele ye ɖokui si. Èsusu be yenya nu wu ye dzilawo alo mèdea bubu wofe nyametsotsowo ŋu o.—Lododowo 14:18.
Emetsonuwo: Wò nuwɔna adze xɔ̃wòwo ŋu ya, gake woakpɔe hã be ameblelae nènye. Ne àte ŋu able dziwòlawo la, ekema àte ŋu able xɔ̃wòwo hã. Ne dziwòlawo va nya la, ave wo, woase le wo ɖokui me be èble yewo, eye ɖewohĩ womagaɖe mɔ na wò be nàyi modzakaɖefe o!—Lododowo 12:15.
2. MÈGABIA MƆ WO O, MÈGAYI HÃ O
Nu si ta nàdi be yeaɖe afɔ sia: Ède ŋugble le nyaa ŋu, eye nèkpɔe be afi ma yiyi mawɔ ɖeka kple Biblia fe mɔfiame siwo nu nènɔa agbe ɖo o alo be ame siwo nàde ha kplii le tefea dometɔ aɖewo menɔa agbe nyui o. (1 Korintotɔwo 15:33; Filipitɔwo 4:8) Alo ate ŋu anye be èdi be yeayi, gake dzi mele fowò be nàgblɔe na dziwòlawo o.
Emetsonuwo: Ne susu si ta mèyi o lae nye be èkpɔe be afi ma yiyi menyo o la, ke dzi anɔ fowò be nàɖe eme na xɔ̃wòwo. Gake ne ale si dzi mele fowò be nàgblɔe na dziwòlawo o ta koe meyi o la, ke ànɔ afe me anɔ tse ɖum ahanɔ sesem le ɖokuiwò me be nu nyuiwo le ye ŋu tom.
3. BIA KPƆ
Nu si ta nàdi be yeaɖe afɔ sia: Èkpɔe be ele be yeabɔbɔ ye ɖokui ɖe ye dzilawo te, eye èdea bubu wofe nyametsotsowo ŋu. (Kolosetɔwo 3:20) Èlɔ̃ dziwòlawo, mèdi be yeana woase veve o, eya ta màdi be yeabe xɛe ayi agbɔ o. (Lododowo 10:1) Eye mɔnukpɔkpɔ asu asiwò be nàɖe nu si tae nèdi be yeayi ɖo la me na wo.
Emetsonuwo: Dziwòlawo ase le wo ɖokui me be èlɔ̃ yewo, eye nèdea bubu yewo ŋu. Eye ne wokpɔe be asɔ be nàyi la, ɖewohĩ woalɔ̃.
Nu Siwo Ta Wòate Ŋu Adzɔ Be Woagbe
Susu siwo ta woate ŋu agbe ɖo la dometɔ ɖeka fe kpɔɖeŋue nye esi: Ne nɔnɔmeawo ɖe mɔ la, àdi be yeafu tsi le tefe si dzɔlawo nɔa tsifulawo ŋu dzɔm le. Nu ka tae? Elabena ne èle vivi sem na tsia fufu la, asesẽ na wò be nànya be yele gegem ɖe afɔku me. Gake le afi si dzɔlawo le la, woakpɔ afɔkua adze sii bɔbɔe wu. Nenema kee esi nunya kple nutefekpɔkpɔ le dziwòlawo si wu wò ta la, woate ŋu akpɔ afɔku siwo wò ya màkpɔ adze sii o. Abe ale si wòle le dzɔla siwo le fua ta gome ene la, menye ɖe dziwòlawo di be yewoagblẽ dzidzɔkpɔkpɔ me na wò o, ke boŋ wodi be yewoakpe ɖe ŋuwò nàfo asa na afɔku siwo ana be màkpɔ dzidzɔ le agbe me o.
Susu bubu aɖe hãe nye esi: Dziwòlawo di vevie be yewoakpɔ tawò. Le esi wolɔ̃ wò ta la, woaɖe mɔ na wo ne woate ŋui, gake woagbe ne ehiã. Ne èbia mɔ le wo gbɔ be yeawɔ nane la, wobiaa wo ɖokuiwo be ne yewolɔ̃ ɖe edzi na wò la, ɖe yewoate ŋu anɔ te ɖe emetsonuawo nu hãa. Ne woka ɖe edzi be ànɔ dedie ko hafi woalɔ̃ ɖe edzi na wò.
Nu Siwo Ana Wòanɔ Bɔbɔe Be Woalɔ̃
Nu siwo nàwɔ
Nyatefetoto: Bia ɖokuiwò be: ‘Susu ka koŋ tae medi be mayi ɖo? Nu si ayi edzi le afi ma lae dzɔa dzi nam loo alo ɖe medi be mawɔ nu abe xɔ̃nyewo ke ene tae? Esi ame aɖe si fe nu lé dzi nam ava tefea taea?’ Ekema to nyatefe na dziwòlawo. Woawo hã wonɔ sɔhɛme kpɔ, eye wonya wò nyuie. Eya ta anɔ eme be woava nya susu si koŋ tae nèdi be yeayi ɖo la godoo. Ne èto nyatefe na wo la, adzɔ dzi na wo, eye nunya si le wo si la aɖe vi na wò. (Lododowo 7:1, 2) Gake ne mèto nyatefe na wo o la, womaka ɖe dziwò o, eye asesẽ na wo be woalɔ̃ be nàyi.
Ɣeyiɣi si nàgblɔe: Menye ɣeyiɣi si me dziwòlawo gbɔ tso dɔ me teti alo esime wofe ŋku biã ɖe nu bubuwo ŋu ye nàva nɔ mɔ biam wo o. Te ɖe wo ŋu le ɣeyiɣi si me woɖe dzi ɖi wu. Gake mègalala ɣeyiɣia nade be nàyi hafi nàva nɔ efom ɖe wo nu be woaɖe mɔ na ye yeayi o. Madzɔ dzi na dziwòlawo be nàfo dzo ɖe yewo te be yewoatso nya me o. Bia mɔ wo kaba, esia ana ɣeyiɣi geɖe wo be woatsɔ nyaa ŋui.
Nya siwo nàgblɔ: Ðe nyaa me tsitotsito. Gblɔ nu si tututu nèdi be yeawɔ la na wo. Medzɔa dzi na dzilawo ne wo viwo ɖo nya ŋu na wo be “Nyemenya o,” vevietɔ ne wobia be: “Ame kawoe ava tefea?” “Ðe ame tsitsi kpɔnutefe aɖe anɔ mia domea?” alo “Ɣekaɣie miakpã?”
Nɔnɔme si nàɖe afia: Mègabu dziwòlawo be wonye yefe ketɔwo o. Bu wo be wole yefe akpa dzi, le nyatefe me la, wole wò akpa dzi hã vavã. Ne èbu wo alea la, màfo nu abe ɖe nètsi tsitre ɖe wo ŋu ene o, eye anɔ bɔbɔe na wo wu be woase nu gɔme na wò.
Na dziwòlawo nakpɔe be ètsi le susu me to ale si nàlɔ̃ ɖe wofe nyametsotsoa dzi ahawɔ ɖe edzi. Ne èwɔe alea la, woade bubu ŋuwò. Eye ɣebubuɣi la, woadi be yewoaxa ɖe susu aɖewo ta alɔ̃ ɖe wò didia dzi na wò.


text:
Aleke Nàwɔ Aɖu Vɔvɔ̃ Na Ku Dzi?
Ale si Biblia ɖo eŋui
Esɔ be míavɔ̃ na ku si nye míafe futɔ, eye míaɖe afɔ siwo hiã atsɔ akpɔ mía ɖokuiwo ta. (1 Korintotɔwo 15:26) Gake ame siwo xɔ nyakpakpawo kple aʋatsodzixɔsewo dzi se la vɔ̃na na ku ale gbegbe be wozu “kluviwo le wofe agbenɔɣi katã.” (Hebritɔwo 2:15) Ne èse nu si tututu ku nye gɔme nyuie la, akpe ɖe ŋuwò be màgavɔ̃ na ku wu ale si dze o, elabe vɔvɔ̃ sia ate ŋu ana be màgase vivi le agbe me o.—Yohanes 8:32.
Nyatefe si ku ɖe ku ŋu
Kukuawo meganyaa naneke o. (Psalmo 146:4) Mele be nàvɔ̃ be yeava nɔ veve sesem alo woawɔ fu ye ne yeku o, elabe Biblia tsɔ ku sɔ kple alɔ̃dɔdɔ.—Psalmo 13:3; Yohanes 11:11-14.
Kukuawo mate ŋu awɔ nu vevi mí o. ‘Wɔna vɔna le’ ame siwo lé fu mí kaɖikaɖi gɔ̃ hã ŋu ne woku. (Lododowo 21:16) Biblia gblɔ be “wofe amelɔlɔ̃ kple fuléle kpakple ŋuʋaʋã hã nu yi xoxo.”—Nyagblɔla 9:6.
Ku mefia agbenɔnɔ fe nuwuwu tegbee kokoko o. Le tsitretsitsia me la, Mawu afɔ amewo woagava anɔ agbe ake.—Yohanes 5:28, 29; Dɔwɔwɔwo 24:15.
Mawu do ŋugbe be le ɣeyiɣi aɖe si gbɔna me la, “ku maganɔ anyi o.” (Nyaɖeɖefia 21:4) Biblia gblɔ tso ɣeyiɣi ma ŋu be, “Ame dzɔdzɔewo anyi anyigba la dome, eye woanɔ edzi tegbee,” eye woavo tso vɔvɔ̃ na ku si me keŋkeŋ.—Psalmo 37:29.
Srɔ̃ Nu Geɖe Wu
GBETAKPƆXƆ
Nu Kae Dzɔna Ðe Ame Dzi Ne Eku?
Ame enyi siwo wofɔ tso ame kukuwo dome la fe ŋutinyawo le Biblia me. Ðe wogblɔ nu si dzɔ ɖe wo dzi le ku mea?


text:
Kesinɔnuwo mate ŋu axɔ na ame tso ku si me o (16, 17)
Na henɔ la. Kora viwo+ fe ha.49 Mi dukɔwo katã, misee.Mifu to anyi, mi xexea* me nɔlawo katã,2 Mi ame tsɛwo kple amegãwo,*Mi kesinɔtɔwo kple ame dahewo siaa.3 Nye nu agblɔ nya siwo me nunya le,Eye nye dzimesusuwo+ aɖe gɔmesese afia.4 Mafu to anyi ɖe lododo ŋu;Maɖe nye adzowo gɔme ɖe saŋku fe ɖiɖi ŋu.5 Nu ka ŋuti mavɔ̃ le xaxaɣiwo,+Esime ame siwo le didim be yewoafum anyi la fe nu vɔ̃ɖi wɔwɔ* fo xlãm?6 Ame siwo le dzi ɖom ɖe wofe nunɔamesiwo ŋu+Eye wotsɔ wofe kesinɔnu gbogboawo le adegbe fomee la,+7 Wo dometɔ aɖeke mate ŋu axɔ na nɔvia akpɔ oEye mate ŋu axe etafe na Mawu o,+8 (Fexexe* ɖe wofe agbe ta* xɔ asi ale gbegbe be,Womate ŋui akpɔ gbeɖe o);9 Ne wòanɔ agbe tegbee eye makpɔ yɔdo o.+10 Ekpɔe be nunyalawo gɔ̃ hã kuna;Bometsilawo kple abunetɔwo siaa nu yina,+Eye wogblẽa wofe kesinɔnuwo ɖi na ame bubuwo.+11 Wofe dzimedidie nye be yewofe afewo nanɔ anyi ɖaa,Be yewofe avɔgbadɔwo nanɔ anyi tso dzidzime yi dzidzime.Woyɔ wofe ŋkɔwo ɖe wofe anyigbawo ŋu.12 Gake ne bubu le amegbetɔ ŋu hã la, manɔ anyi ɖaa o;+Ðeko wòle abe lã siwo nu yina la ene.+13 Aleae movitɔwo fe mɔwo nɔna+Eye aleae ame siwo nɔa wo yome, siwo ɖoa dzi ɖe wofe nya gbɔlowo ŋu la hã tɔ nɔna. (Sela)14 Tsiẽfe* ko woli na, abe alẽ siwo li na wuwu ene.Kue akplɔ wo;Ame dzɔdzɔewo aɖu wo dzi+ le ŋdi.Woanyunyɔ eye wo nu ayi keŋkeŋ;+Tsiẽfee*+ anye afe si me woamlɔ, ke menye wofe afe gãwo me o.+15 Ke Mawu aɖem* tso Tsiẽfe*+ fe ŋusẽ si me,Elabena axɔm. (Sela)16 Ne ame aɖe zu kesinɔtɔ la, mègavɔ̃ o,Eye ne atsyɔ̃ si le efe afe ŋu dzi ɖe edzi hã, mègavɔ̃ o,17 Elabena ne eku la, mate ŋu atsɔ naneke ɖe asi o;+Eye efe atsyɔ̃ la mayi kplii o.+18 Elabena ekafua eɖokui* le efe agbenɔɣi.+(Amewo akafu wò ne nu dze edzi na wò.)+19 Ke hã tɔgbuiawo gbɔ ko wòamlɔ mlɔeba.Womagakpɔ kekeli akpɔ o.20 Ne bubu le ame aɖe ŋu, evɔ wògbe esia gɔmesese la,+Ðeko wòle abe lã siwo nu yina la ene.


text:
Ðe Miexɔe Se Be Miafe Subɔsubɔha Lae Nye Vavãtɔa?
Ele be ame siwo doa vevie mawusubɔsubɔ naxɔe ase be subɔsubɔha si yewotia la dzea Mawu kple Yesu ŋu. Ne mele nenema o la, ke nu ka tae wòle be woanɔ subɔsubɔha ma me?
Yesu Kristo meda asi ɖe nya si amewo gblɔna be subɔsubɔha geɖewo alo mɔ geɖewoe li, eye wo dometɔ ɖe sia ɖe kplɔa ame yia ɖeɖekpɔkpɔ me la dzi o. Ðe wògblɔ boŋ be: “
Agbo la le biie, eye mɔ si kplɔa ame yia agbe me la xaxa, eye ame ʋɛ aɖewo koe nye ame siwo kpɔnɛ.” (Mateo 7:
Srɔ̃ Nu Geɖe Wu
NYA NYUI SI TSO MAWU GBƆ!
Nu Kae Nye Nya Nyui Si Ku Ðe Subɔsubɔhawo Ŋu?
Ðe amewo katã ava wɔ ɖeka asubɔ Mawu vavã ɖeka kolia gbe ɖeka?


text:
Ènyaa?
Aleke wowɔa agbalẽ xatsaxatsawo le Biblia-ŋlɔɣiwo, eye aleke wozãa woe?
Woŋlɔ ɖe Luka fe Nyanyuigbalẽa me be Yesu ʋu Yesaya fe agbalẽ xatsaxatsaa eye wòxlẽe, eyome eŋlɔ́ agbalẽa. Le Yohanes fe Nyanyuigbalẽa fe nuwuwu la, Yohanes hã fo nu tso agbalẽ xatsaxatsa ŋu esi wògblɔ be, Yesu gawɔ dzesi bubu geɖewo, gake yemate ŋu aŋlɔ wo katã ɖe yefe agbalẽ xatsaxatsaa me o.—Luka 4:16-20; Yohanes 20:30; 21:25.
Aleke wowɔa agbalẽ xatsaxatsawoe? Wotsɔa aflagbalẽ alo lãgbalẽ ɖeɖiwo trena ɖe wo nɔewo nu wòzua agbalẽ lɔbɔɔ ɖeka. Wotea ŋu xatsaa efe axa emetɔ si dzi woŋlɔ nu ɖo la ɖe ati lɛɛ ŋu. Nuŋɔŋlɔa tsoa dzigbe vaa anyime eye enɔa agbakpuiwo me. Ne agbalẽa didi lɔbɔɔ la, woxatsaa efe gɔmedzefe kple nuwufe ɖe ati vovovo eve ŋu, eye nuxlẽlaa nɔa ekem kple asi ɖeka henɔa eŋlɔ́m kple asi kemɛ va se ɖe esime wòake ɖe akpa si dim wòle ŋu.
Nyagɔmeɖegbalẽ aɖe gblɔ be: “Nu si dea ame dzi le agbalẽ xatsaxatsa gomee nye be togbɔ be etea ŋu didina lɔbɔɔ (abe meta 10 ene zi geɖe) ale be agbalẽ blibo me nyawo nayi edzi hã la, wotea ŋu ŋlɔ́nɛ kpokploe.” (The Anchor Bible Dictionary) Le kpɔɖeŋu me, wobu akɔnta be Luka fe Nyanyuigbalẽa me nyawo katã anɔ agbalẽ xatsaxatsa si fe didime ade meta 9 kple afã dzi. Le agbalẽ xatsaxatsa aɖewo gome la, woɖea togawo ŋu keŋ eye wotsɔa afɔklɔkpe zrɔ̃a wo hedea ama wo.
Wofo nu tso “nunɔlawo fe tatɔwo” ŋu le Kristotɔwo Ƒe Hela Ŋɔŋlɔawo me. Ame kawoe woanya nye?
Esi woɖo nunɔlawo fe dɔa anyi le Israel la, ame ɖeka koe nyea nunɔlagã, eye enɔa ɖofe sia va se ɖe efe kugbe. (4 Mose 35:25) Aron ye nye nunɔlagã gbãtɔ. Tso ema dzi yina la, viŋutsu tsitsitɔ ye xɔna ɖe fofoa tefe le bubunɔfe ma le ɖoɖoa nu. (2 Mose 29:9) Aron fe dzidzimevi siwo nye ŋutsuwo la dometɔ geɖewo zu nunɔlawo, gake wo dometɔ ʋɛ aɖewo koe nye nunɔlagãwo.
Esi dukɔ bubuwo va nɔ Israel-viwo dzi ɖum la, dziɖula siwo menye Israel-viwo o la ɖoa nunɔlagãwo alo xɔa dɔ le wo si ale si dze wo ŋu. Gake edze abe ɣesiaɣi kloe la, fome ʋɛ aɖewo siwo ŋu bubu le la domee wotiaa ame yeyeawo tsonɛ ene, eye zi geɖe la, wotsoa Aron fe dzidzimeviwo dome. Edze fãa be nunɔlawo dome ame ŋkutawoe woyɔna be “nunɔlawo fe tatɔwo.” Anɔ eme be nunɔlawo fe hatsotso 24 la fe tatɔwo, nunɔlagãwo fe fomewo me ame ŋkutawo kple nunɔlagã siwo si woxɔ dɔ le, abe Ana ene, hã nɔa nunɔlawo fe tatɔwo dome.—1 Kronika 24:1-19; Mateo 2:4; Marko 8:31; Dɔwɔwɔwo 4:6.
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Ðe Míate Ŋu Anya Ame Siwo Tututu Ŋlɔ Biblia?
Biblia-ŋlɔlawo gblɔ be Mawue fia mɔ yewo eye efe nyawoe yewoŋlɔ. Aleke míawɔ aka ɖe edzi be nu siwo woŋlɔ la nye nyatefe?


text: 4 Eya ta nye, ame si le ga me+ le Afetɔ la ta, mele kuku ɖem na mi vevie be miazɔ ale si dze+ mia yɔyɔ la,2 le ɖokuibɔbɔ+ kple tufafa blibo me, le dzigbɔgbɔ blewu me,+ eye miado dzi anɔ anyi kple mia nɔewo le lɔlɔ̃ me,+3 eye midze agbagba vevie mialé gbɔgbɔ la fe ɖekanyenye me ɖe asi le ŋutifafa fe nublanu la me.+4 Ŋutilã ɖeka+ kple gbɔgbɔ ɖekae+ li, abe ale si ko woyɔ mi va mɔkpɔkpɔ ɖeka+ si ta woyɔ mi ɖo la gbɔ ene;5 Afetɔ ɖeka,+ xɔse ɖeka, nyɔnyrɔxɔxɔ ɖeka;6 Mawu ɖeka, si nye amewo katã Fofo, ame si le amewo katã nu, ame si wɔa dɔ to amewo katã dzi, eye wòwɔnɛ le amewo katã me.7 Ke wove mía dometɔ ɖe sia ɖe nu le Kristo la fe nunana faa si wòdzidze na mí la nu.+8 Elabena egblɔ be: “Esi wòlia yi dzi ʋĩi la, ekplɔ aboyomewo yii; ena nunana siwo nye amewo.”+9 Ke nu ka fiam nya si nye “wòlia yi dzi” la le, ne menye be eɖi va anyi me hã, si nye anyigba dzi oa?10 Ame si tututu ɖi va la kee lia yi dzi+ ʋĩi wògbɔ dzifowo fe dzifo ŋu,+ ale be wòana nuwo katã nazu blibo.*11 Eye wòna ame aɖewo wonye apostolowo,+ ɖewo nye nyagblɔɖilawo,+ ɖewo nye nyanyuigblɔlawo,+ eye ɖewo nye alẽkplɔlawo kple nufialawo,+12 kple susu be woana hehe* ame kɔkɔewo hena subɔsubɔdɔ wɔwɔ, na Kristo la fe ŋutilã* tutu ɖo,+13 va se ɖe esime mí katã míaɖo xɔse fe ɖekanyenye gbɔ, eye míaɖo Mawu fe Vi la ŋuti sidzedze vavãtɔ gbɔ azu ame siwo tsi blibo+ ahaɖo tsitsime blibo si gbɔ Kristo ɖo la gbɔ;14 ale be míaganye ɖeviwo ne nufiafia fe ya sia ya+ si fona yina gbɔna la nanɔ mía nyamam abe futsotsoewo ene, to amewo fe beble kple amefuflu ayetɔe me o.15 Ke boŋ mina míato nyatefe, ale be míato lɔlɔ̃ me atsi le nuwo katã me le Kristo, si nye ta la me.+16 Eya gbɔe wòtso be wokpe ŋutilã blibo+ la ɖekae pɛpɛpɛ, eye wona wòle dɔ wɔm ɖekae esi efe kpefekpefewo katã le wofe akpa dzi wɔm. Ne ŋutinu ɖe sia ɖe wɔa efe dɔ nyuie la, ewɔnɛ be ŋutilã la tsina le esi wòtua eɖokui ɖo le lɔlɔ̃ me ta.+17 Eya ta nya si gblɔm mele hele ɖase ɖim le eŋu le Afetɔ la fe ŋkɔ mee nye be, miagayi edzi anɔ zɔzɔm abe ale si dukɔwo hã zɔna+ le wofe tamesusu gbɔlowo me la ene o.+18 Wofe tamesusu do viviti, eye wole adzɔge na agbe si tso Mawu gbɔ, le esi numanyamanya xɔ afe ɖe wo me, eye wofe dzi ku atri hã ta.19 Naneke megakpea ŋu na wo o, eye woɖe asi le wo ɖokuiwo ŋu na ŋukpenanuwɔwɔ dzimesesẽtɔe,*+ ale be woanɔ nu makɔmakɔ ɖe sia ɖe fomevi wɔwɔ dzi kɔmaɖimaɖii.20 Ke miawo la, menye alea miesrɔ̃e be Kristo la le o,21 ne vavãe miese eŋu nya, eye woto edzi fia nu mi, abe ale si nyatefe la le Yesu me ene.22 Wofia nu mi be miaɖe amenyenye xoxo+ si sɔ ɖe miafe agbenɔnɔ tsãtɔ nu, si le gbegblẽm le efe nudzodzro fluamewo nu, la ɖa.+23 Ke minɔ miafe tamesusu fe nɔnɔme si kpɔa ŋusẽ ɖe mia dzi* wɔm yeyee,+24 eye miado amenyenye yeye+ si wowɔ le Mawu fe lɔlɔ̃nu nu le dzɔdzɔenyenye kple nutefewɔwɔ vavãtɔ me la.25 Eya ta esi mieɖe amebeble ɖa azɔ la, mia dometɔ ɖe sia ɖe nato nyatefe na ehavi,+ elabena ŋutinuwoe míenye na mía nɔewo.+26 Mibi dzi, ke migawɔ nu vɔ̃ o;+ ɣe nagaɖo to ɖe miafe dzibibi dzi o;+27 eye migana mɔ Abosam hã o.+28 Fiafitɔ la nagafi fi azɔ o; ke boŋ newɔ dɔ sesẽ, netsɔ efe asi wɔ dɔ nyui,+ ale be wòakpɔ nane ana ame si hiã tu.+29 Migana nya fafã aɖeke nado tso miafe nu me o,+ ke boŋ nya siwo nyo hena tutuɖo le ale si nɔnɔmea le nu, ale be wòaɖe vi na ame siwo asee la.+30 Eye miganɔ nuxaxa dom na Mawu fe gbɔgbɔ kɔkɔe,+ si wotsɔ tre mia nu+ hena ŋkeke si dzi woato tafe la dzi aɖe mi la o.+31 Miɖe ameléleɖedɔme kaɖikaɖi,+ dɔmedzoe, dziku, ɣlidodo, kple nya veame+ ɖe sia ɖe fomevi ɖa le mia dome hekpe ɖe nu sia nu si gblẽa nu le ame ŋu la ŋuti.+32 Ke boŋ minyo dɔme na mia nɔewo, miafe dɔme netrɔ ɖe mia nɔewo ŋu vevie,+ eye mitsɔ nɔ mia nɔewo kem faa, abe ale si ko Mawu hã to Kristo dzi tsɔ ke mi faa ene.+


text:
Nu Kae Mawu Fiaɖufea Awɔ Na Mí?
Ale si Biblia ɖo eŋui
Mawu Fiaɖufea ava xɔ ɖe amegbetɔwo fe dziɖuɖuwo katã tefe eye wòaɖu anyigba bliboa dzi. (Daniel 2:44; Nyaɖeɖefia 16:14) Ne esia nya va eme ko la, ke Mawu Fiaɖufea. . .
Aɖe ame vɔ̃ɖi siwo fe ɖokuitɔdidinuwɔnawo gblẽa nu le mía ŋu la ɖa. “
Woatsrɔ̃ ame vɔ̃ɖiwo ɖa le anyigba dzi.”—Lododowo 2:22.
Atsi aʋawɔwɔ nu tegbee.
“[Mawu atsi] aʋawɔwɔwo nu va se ɖe anyigba fe mlɔenu ke.”—Psalmo 46:9.
Ahe nunyoname kple dedienɔnɔ ava anyigba dzi. “
Ame sia ame abɔbɔ nɔ anyi ɖe efe wainka kple efe gboti te bɔkɔɔ.”—Mixa 4:4.
Ana anyigba nazu paradiso. “
Gbegbe kple gbedadafo akpɔ dzidzɔ, tagba atso aseye, eye wòafo se abe dzogbenya ene.”—Yesaya 35:1.
Ana ame sia ame nakpɔ dɔ nyui awɔ eye wofe dzi adze eme. “
[Mawu fe] ame tiatiawo aɖu woawo ŋutɔ fe asinudɔwɔwɔwo. Womadze agbagba dzodzro o.”—Yesaya 65:21-23.
Aɖe dɔléle ɖa keŋkeŋ. “
Duametɔ aɖeke magblɔ be, yele dɔ lém o.”—Yesaya 33:24.
Aɖe amegãkuku ɖa. “
Ekema dzo aɖo efe lãme abe ɖekakpui ene, eye wòagaɖo efe ɖekakpuiŋkekewo me.”—Hiob 33:25.
Agbɔ agbe ame kukuwo. “
Ame siwo katã le ŋkuɖodziyɔdowo me la ase [Yesu fe] gbe, eye woado go.”—Yohanes 5:28, 29.
Srɔ̃ Nu Geɖe Wu
NYA NYUI SI TSO MAWU GBƆ!
Nu Kae Nye Nya Nyui La?
Xlẽ nu tso nya nyui si le Mawu si na mí, nu si ta wòhiã kpata ɖo kple nu si wòle be nàwɔ la ŋu.
Nuka Tututue Nye Biblia fe Nufiafia?
Nukae Nye Mawu fe Tameɖoɖo na Anyigba La?
Ðe Mawu fe tameɖoɖo na anyigba sia ava emea? Ne ava eme la, ke ɣekaɣie?


text: 10 Elabena esi wònye nu nyui siwo ava+ la fe vɔvɔli+ koe Se la nye, ke menye nuawo ŋutɔŋutɔ o ta la, womate ŋu* ato vɔ siwo wosana fe sia fe la dzi ana ame siwo tena ɖe eŋu la nade blibo gbeɖe o.+2 Ne menye nenema o la, ɖe womadzudzɔ vɔsasa oa? Elabena afia be wokɔ ame siwo le subɔsubɔdɔ kɔkɔe wɔm la ŋu zi ɖeka ko evɔ, eye le esia ta womagase le wo ɖokuiwo me be yewonye nu vɔ̃ wɔlawo azɔ o.3 Ke vɔsa siawo ɖoa ŋku nu vɔ̃ dzi na ame fe sia fe boŋ,+4 elabena nyitsuwo kple gbɔ̃tsuwo fe ʋu mate ŋu aɖe nu vɔ̃wo ɖa o.5 Esia tae esime wòva xexea me la, egblɔ be: “‘Menye vɔsawo kple nunanawoe nèdina o, ke boŋ èdzra ŋutilã ɖo ɖi nam.6 Numevɔsa blibowo kple nuvɔ̃vɔsa medzea ŋuwò o.’+7 Eye megblɔ be: ‘Kpɔ ɖa! Meva ɖo (agbalẽ xatsaxatsa la mee woŋlɔ nu ɖo le ŋunye) be, Oo Mawu, wò lɔlɔ̃nu mawɔ.’”+8 Egblɔ gbã be: “Menye vɔsawo kple nunanawo kple numevɔsa blibowo kpakple nuvɔ̃vɔsawoe nèdina o, eye womedzea ŋuwò hã o”—vɔ siwo wosana le Se la nue wòwɔnɛ—9 emegbe egagblɔ be: “Kpɔ ɖa! Meva ɖo be mawɔ wò lɔlɔ̃nu.”+ Eɖe nu gbãtɔ la ɖa, be wòaɖo evelia anyi.10 Le efe “lɔlɔ̃nu”+ sia nu la, wokɔ mía ŋu to Yesu Kristo fe ŋutilã si wotsɔ na zi ɖeka ɖe ɣeyiɣiawo katã nu la dzi.+11 Azɔ hã nunɔla ɖe sia ɖe nɔa efe tefe gbe sia gbe nɔa subɔsubɔdɔ kɔkɔe+ wɔm eye wòsaa vɔ mawo ke enuenu,+ siwo mate ŋu aɖe nu vɔ̃wo ɖa keŋkeŋ gbeɖe o.+12 Ke eya sa vɔ zi ɖeka ɖe nu vɔ̃wo ta ɖe ɣeyiɣiawo katã nu, eye wòbɔbɔ nɔ Mawu fe ɖusime,+13 eye tso ɣemaɣi wòle lalam va se ɖe esime woatsɔ efe futɔwo awɔ efe afɔɖodzinui.+14 Elabena vɔsa ɖeka dzi wòto na ame siwo ŋu wokɔ la de blibo+ hena ɣeyiɣiawo katã.15 Gawu la, gbɔgbɔ kɔkɔe la hã ɖia ɖase na mí, elabena egblɔ gbã be:16 “‘Esiae nye nu, si mabla kpli wo le ŋkeke mawo megbe,’ Yehowa* ye gblɔe. ‘Matsɔ nye sewo ade wofe dziwo me, eye maŋlɔ wo ɖe wofe susuwo me.’”+17 Egagblɔ be: “Eye nyemagaɖo ŋku wofe nu vɔ̃wo kple wofe dzidadawo dzi azɔ o.”+18 Ke ne wotsɔ nu siawo ke la, vɔsasa ɖe nu vɔ̃wo ta megali o.19 Eya ta nɔviwo, dzidefo le mía si be míate ŋu akpɔ mɔ age ɖe kɔkɔefe+ la to Yesu fe ʋu la dzi.20 Eʋu mɔ yeye sia si nye agbemɔ na mí esi wòto xɔmetsovɔ,+ si nye efe ŋutilã, la me yi.21 Eye esi nunɔlagã si le Mawu fe afe+ la nu le mía si ta la,22 mina míate ɖe Mawu ŋu kple dzi nyatefetɔ kple xɔse blibo, esi wohlẽ ʋu ɖe míafe dziwo ŋu tsɔ kɔ wo ŋu tso dzitsinya vɔ̃ɖi+ me, eye wole tsi dzadzɛ na míafe ŋutilãwo la ta.+23 Mina míalé míafe mɔkpɔkpɔ me ʋuʋu me ɖe asi sesĩe maʋamaʋãe,+ elabena ame si do ŋugbea la, nutefewɔlae wònye.24 Eye mina míanɔ mía nɔewo ŋu bum, ale be míado ŋusẽ mía nɔewo na lɔlɔ̃ kple dɔ nyuiwo wɔwɔ,+25 eye míaganɔ míafe kpekpewo gblẽm ɖi,+ abe ale si wòzu numame na ame aɖewo ene o, ke boŋ míanɔ dzi dem fo na mía nɔewo,+ eye míawɔe geɖe wu, zi ale si miekpɔ be ŋkeke la le ɖoɖom la.+26 Elabena ne nyatefe la fe sidzedze vavãtɔ su mía si hafi míegaɖoe le nu vɔ̃ wɔm la,+ ekema vɔsasa ɖe nu vɔ̃wo ta aɖeke megali o,+27 ke boŋ ɖeko míanɔ mɔ kpɔm kple vɔvɔ̃ na ʋɔnudɔdrɔ̃ kpakple dziku helĩhelĩ si gbɔna tsitretsiɖeŋulawo dzi la.+28 Wowua ame sia ame si do vlo Mose fe Sea la nublanuimakpɔmakpɔe, le ame eve alo etɔ̃ fe ɖaseɖiɖi nu.+29 Tohehe si sesẽ wu kae miesusu be adze na ame si tu afɔ Mawu fe Vi la dzi, eye wòbu nubabla fe ʋu+ si wotsɔ kɔ eŋu la nu maɖinui hedo vlo amenuvevegbɔgbɔ la?+30 Elabena míenya Ame si gblɔ be: “Tɔnyee nye hlɔ̃biabia; maɖo etefe.” Eye wògagblɔ be: “Yehowa* adrɔ̃ ʋɔnu efe dukɔ la.”+31 Ŋɔdzinu wònye be ame nadze Mawu gbagbe la fe asi me.32 Gake minɔ ŋku ɖom edzi be le tsãŋkekewo me la, esi miekpɔ kekelia vɔ megbe la,+ miedo dzi eye mieʋli vevie le fukpekpewo me.33 Ɣeaɖewoɣi la, wodo ŋukpe mi le dutofo,* eye mieto xaxawo me, eye ɣebubuɣiwo la, miekpe fu mawo ke kpli wo.*34 Elabena miese veve ɖe ame siwo le gaxɔ me la nu, eye esi woha miafe nuwo la, miexɔe kple dzidzɔ,+ elabena mienyae be nunɔamesi si nyo wu eye wònɔa anyi ɖaa lae le mia si.+35 Eya ta migatsɔ miafe dzidefo,* si tefeɖoɖo gã li na la, fu gbe o.+36 Elabena ehiã be miado dzi,+ ale be ne miewɔ Mawu fe lɔlɔ̃nu vɔ la, miafe asi nasu ŋugbedodo la dzi.37 Elabena “esusɔ vie ko,”+ eye “ame si gbɔna la ava ɖo, eye mahe ɖe megbe o.”+38 “Ke nye ame dzɔdzɔe la fe xɔsee ana wòanɔ agbe,”+ eye “ne egbugbɔ ɖe megbe la, nyemakpɔ* ŋudzedze ɖe eŋu o.”+39 Ke míenye ame siwo gbugbɔna ɖe megbe yia tsɔtsrɔ̃ me la dometɔwo o,+ ke boŋ ame siwo si xɔse le, si ana woaxɔ mí* ɖe agbe la dometɔwoe míenye.


text:
Susu Eve Kawo Tae Mawu Meɖoa To Gbedodoɖa Aɖewo O?
Ale si Biblia ɖo eŋui
Mawu meɖoa gbedodoɖa aɖewo ŋu o. Kpɔ nu eve siwo ate ŋu ana be Mawu maɖo to ame aɖe fe gbedodoɖa o ɖa.
1. Ne gbedodoɖa mewɔ ɖeka kple Mawu fe lɔlɔ̃nu o
Mawu meɖoa gbedodoɖa siwo mewɔ ɖeka kple efe lɔlɔ̃nu alo efe sedede siwo le Biblia me la ŋu o. (1 John 5:14) Le kpɔɖeŋu me, Biblia gblɔ be míatsri ŋukeklẽ. Tsatsadada nana míeklẽa ŋu. (1 Korintotɔwo 6:9, 10) Eya ta Mawu maɖo gbe si nàdo ɖa be wòana yeaɖu loto la ŋu na wò o. Mawu menye gbɔgbɔ aɖe si ne ènya yɔe ko wòawɔ nu sia nu si nèdi la na wò o. Ele be nàda akpe be Mawu mele alea o. Ne menye nenema o la, ne ame bia Mawu be wòatu nu kpli wò la, ke edɔ.—Yakobo 4:3.
2. Ne ame si le gbea dom ɖa la wɔa nu baɖawo
Mawu meɖoa to ame siwo ɖonɛ koŋ gbea toɖoɖoe to wofe nuwɔnawo me la fe gbedodoɖawo o.
Le kpɔɖeŋu me, Mawu gblɔ na ame siwo be yewole esubɔm evɔ wowɔa nu baɖawo la be: “Ne mieli kɔ gbedodoɖa gleglegle hã la, nyemasee o, elabena ʋu yɔ asi me na mi!” (Yesaya 1:15)
Gake ne ‘wodrɔ̃’ wo kple Mawu dome nyaa hetrɔ nɔnɔme la, Mawu aɖo to wofe gbedodoɖawo.—Yesaya 1:18.


text:
Tame Kae Mawu Ðo Ðe Mía Ŋu?
NE ÈXLẼ nyadzɔdzɔgbalẽ, èʋu television alo radio la, nya siwo nàse alo nu siwo nàkpɔ dometɔ geɖe ku ɖe hlɔ̃dodo, aʋawɔwɔ kple ŋɔdzinuwɔwɔ ŋu. Ðewohĩ dɔléle alo wò ame vevi aɖe fe ku na nèle nu xam.
Bia ɖokuiwò be:
Aleae Mawu ɖoe be nuwo nanɔ na nye kple nye fomea?
Afi kae makpɔ kpekpeɖeŋu le anɔ te ɖe nye kuxiwo nu?
Ðe ŋutifafa vavã ava nɔ anyigba dzi gbe aɖe gbea?
Biabia siawo fe ŋuɖoɖo siwo ŋu kakaɖedzi le la le Biblia me.
BIBLIA FIA NU BE MAWU AWƆ NU WƆNUKUWO LE ANYIGBA DZI.
Amewo magase veve, atsi aku amegã alo nyagã ahaku o.—Nyaɖeɖefia 21:4
“Bunɔwo ati kpo abe zi ene.”—Yesaya 35:6
“Ŋkuagbãtɔwo fe ŋku aʋu.”—Yesaya 35:5
Woafɔ ame kukuwo ɖe tsitre.—Yohanes 5:28, 29
Ame aɖeke magalé dɔ o.—Yesaya 33:24
Nuɖuɖu abɔ ɖe anyigbadzinɔla ɖe sia ɖe si.—Psalmo 72:16
NA NUFIAFIA SIWO LE BIBLIA ME NAÐE VI NA WÒ
Ele bɔbɔe be nàsusui be mɔkpɔkpɔ gbɔlo aɖe koe nu siwo nèxlẽ le axa ʋɛ siwo do ŋgɔ la nye. Gake Mawue do ŋugbe be yeahe tɔtrɔ siawo ava anyigba dzi kpuie eye Biblia la gblɔ ale si wòle esia wɔ gee hã.
Menye nya mawo koe le Biblia me o. Biblia la fia nu siwo wòle be míanya ale be míakpɔ dzidzɔ ahase vivi na agbea fifia gɔ̃ hã mí. Wò ya bu nu siwo nana nètsia dzimaɖi la ŋu kpɔ. Wo dometɔ aɖewo anya nye ganyawo, fomekuxiwo, dɔléle alo wò ame vevi aɖe fe ku. Biblia ate ŋu akpe ɖe ŋuwò nànɔ te ɖe kuxi siawo nu, eye ate ŋu ana nàkpɔ gbɔdzɔe to biabia siwo gbɔna fe ŋuɖoɖowo kpɔkpɔ me:
Nu ka tae míate ŋu aka ɖe edzi be Mawu awɔ efe ŋugbedodowo katã dzi?
Agbalẽ sia si xlẽm nèle la fia be èdi be yeanya nu si tututu Biblia fia. Agbalẽ sia akpe ɖe ŋuwò. Biabiawo kpe ɖe memama ɖe sia ɖe ŋu, eye biabia siawo akpe ɖe ŋuwò nàse Biblia gɔme nyuie. Edzɔa dzi na ame miliɔn geɖe be Yehowa Ðasefowo nasrɔ̃ Biblia kpli yewo. Míeka ɖe edzi be adzɔ dzi na wò hã. Mawu neyra wò esi nèyi edzi le nu siwo Biblia fia la srɔ̃m!


text:
NYABIASE 19
Nya Kawoe Le Biblia Ƒe Agbalẽ Vovovoawo Me?
HEBRI ŊƆŊLƆAWO (“NUBABLA XOXOA”)
MOSE ƑE AGBALẼ ATƆ̃AWO (AGBALẼ 5):
1 Mose, 2 Mose, 3 Mose, 4 Mose, 5 Mose
Tso xexemewɔwɔ dzi va se ɖe blema Israel-dukɔa ŋɔli
ŊUTINYAGBALẼWO (AGBALẼ 12):
Yosua, Ʋɔnudrɔ̃lawo, Rut
Israel-viwo fe ŋugbedodonyigbaa dzi yiyi kple nu siwo dzɔ emegbe
1 Samuel, 2 Samuel, 1 Fiawo, 2 Fiawo, 1 Kronika, 2 Kronika
Tso Israel-dukɔa fe ŋutinya dzi va se ɖe Yerusalem tsrɔ̃ɣi
Ezra, Nehemiya, Esta
Yudatɔwo fe ŋutinya esime wotrɔ gbɔ tso aboyo me le Babilon
HAKPANYAGBALẼWO (AGBALẼ 5):
Hiob, Psalmowo, Lododowo, Nyagblɔla, Hawo Ƒe Ha
Nya siwo me nunya le kple hadzidziwoe le wo me
NYAGBLƆÐIGBALẼWO (AGBALẼ 17):
Yesaya, Yeremiya, Konyifahawo, Ezekiel, Daniel, Hosea, Yoel, Amos, Obadiya, Yona, Mika, Nahum, Habakuk, Zefaniya, Hagai, Zakariya, Malaki
Nyagblɔɖiwo, alo nya siwo wogblɔ do ŋgɔ, ku ɖe Mawu fe amewo ŋu
KRISTOTƆWO ƑE HELA ŊƆŊLƆAWO (“NUBABLA YEYEA”)
NYANYUIGBALẼ ENEAWO (AGBALẼ 4):
Mateo, Marko, Luka, Yohanes
Yesu fe agbemeŋutinya kple subɔsubɔdɔ
APOSTOLOWO ƑE DƆWƆWƆWO (AGBALẼ 1):
Ale si Kristo hamea wɔ dze egɔme kple wofe dutanyanyuigbɔgblɔdɔ
LƐTAWO (AGBALẼ 21):
Romatɔwo, 1 Korintotɔwo, 2 Korintotɔwo, Galatiatɔwo, Efesotɔwo, Filipitɔwo, Kolosetɔwo, 1 Tesalonikatɔwo, 2 Tesalonikatɔwo
Wonye lɛta siwo woŋlɔ na Kristo hame vovovowo
1 Timoteo, 2 Timoteo, Tito, Filemon
Wonye lɛta siwo woŋlɔ na Kristotɔ ɖekaɖeka aɖewo
Hebritɔwo, Yakobo, 1 Petro, 2 Petro, 1 Yohanes, 2 Yohanes, 3 Yohanes, Yuda
Wonye lɛta siwo woŋlɔ na Kristotɔwo
NYAÐEÐEFIA (AGBALẼ 1):
Enye nyagblɔɖiŋutega vovovo siwo woɖe fia apostolo Yohanes


text:
AKPA 3
Ale Si Miakpɔ Kuxiwo Gbɔ
“Miɖe lɔlɔ̃ deto fia mia nɔewo, elabena lɔlɔ̃ tsyɔa nu vɔ̃ geɖe dzi.”—1 Petro 4:8
Esi wò kple srɔ̃wò miedze srɔ̃ɖegbenɔnɔa gɔme la, kuxiwo ado mo ɖa godoo. Nu siwo gbɔ esia ate ŋu atsoe nye ale si miafe tamebubu, seselelãmewo kple agbenɔnɔ to vovoe ta. Ate ŋu atso nu bubuwo abe nɔnɔme siwo miele mɔ kpɔm na o ene hã gbɔ.
Ele bɔbɔe be miaŋe aɖaba afu kuxiawo dzi, gake Biblia xlɔ̃ nu mí be míakpɔ kuxiwo gbɔ. (Mateo 5:23, 24) Ne mietsɔ Biblia me nuxlɔ̃amewo wɔ dɔe la, miakpɔ kuxiawo gbɔ.
1 MIÐO DZE TSO KUXIA ŊU
NYA SI BIBLIA GBLƆ: “Nufoɣi li.” (Nyagblɔla 3:1, 7) Midze agbagba miadi ɣeyiɣi aɖo dze tso kuxia ŋu. Gblɔ nu si nèsusu kple ale si tututu nèse le ɖokuiwò me na srɔ̃wòa. ‘To nyatefe’ nɛ ɣesiaɣi. (Efesotɔwo 4:25) Ne srɔ̃wòa do dziku vevie hã la, mègatsɔ dziku kpee o. Ne èɖo nya ŋu nɛ tufafatɔe la, awɔe be dzre madzɔ o.
Ne mèda asi ɖe efe susua dzi o hã la, fo nu tufafatɔe, eye nàyi edzi alɔ̃ srɔ̃wòa ahade bubu eŋu ɣesiaɣi. (Kolosetɔwo 4:6) Mikpɔ nyawo gbɔ kaba, eye migalé ke mia nɔewo o.
NU SI NÀTE ŊU AWƆ:
Midi ɣeyiɣi si sɔ miaɖo dze tso kuxia ŋu
Ne srɔ̃wò le nu fom la, mègaxɔ nya le enu o. Aɖo wò hã dziwò be nàfo nu
2 ÐO TO EYE NÀSE NU GƆME
NYA SI BIBLIA GBLƆ: “Milɔ̃ mia nɔewo vevie abe dadaviwo ene. Ame sia ame nedi be yeade bubu ye nɔvi ŋu gbã.” (Romatɔwo 12:10) Ale si nèɖoa to ne srɔ̃wò le nu fom la le vevie. Dze agbagba nàse srɔ̃wò fe nyawo gɔme le veveseɖeamenu kple ɖokuibɔbɔ me. (1 Petro 3:8; Yakobo 1:19) Mègawɔ abe ɖe nèle to ɖomee ene evɔ wò susu nanɔ nu bubu ŋu o. Ne anya wɔ la, ɖe asi le nu si wɔm nèle la ŋu eye nàɖo toe bliboe alo nàdoe ɖe egbɔ be yewoaɖo dze tso eŋu emegbe. Ne èbua srɔ̃wòa abe wò hadɔwɔla ene ke menye wò aɖikatɔ o la, màyɔ “ɖe dzikudodo ŋu o.”—Nyagblɔla 7:9.
NU SI NÀTE ŊU AWƆ:
Lɔ̃ faa nàse efe susuwo ne efe nyawo do dziku na wò gɔ̃ hã
Se susu si tae srɔ̃wòa gblɔ nya ma ɖo gɔme. Lé ŋku ɖe ale si wòɖo moe kple gbe si wòtsɔ le nyaa gblɔmee la ŋu
3 MIWƆ ÐE NU SI MIEGBLƆ LA DZI
NYA SI BIBLIA GBLƆ: “Agbagbadzedze hea viɖe vɛ; ke nu kpoloe fofo hea hiã vɛ.” (Lododowo 14:23) Ne mienya lɔ̃ ɖe ale si miakpɔ kuxia gbɔe dzi ko la, miwɔ ɖe edzi. Esia abia kutrikuku geɖe, gake aɖe vi geɖe na mi. (Lododowo 10:4) Ne miewɔa nu aduadu la, miakpɔ “fetu nyui” ɖe miafe agbagbadzedzewo ta.
NU SI MIATE ŊU AWƆ:
Mitso nya me le nu siwo tututu miawɔ atsɔ akpɔ kuxia gbɔ la ŋu
Minɔ nu siwo miete ŋu wɔ tso kuxia ŋu la me dzrom edziedzi
Srɔ̃ Nu Geɖe Wu
NYƆ!
Ale Si Nàwɔ Anye Toɖola Nyui
Menye nuwɔna dzro aɖe koe toɖoɖo nyuie nye o, ke boŋ enye mɔ si dzi wotona ɖea lɔlɔ̃ fiana. Xlẽ nu tso ale si nàwɔ anye toɖola nyui ŋu.
NYƆ!
Ale Si Miafo Asa Na Nya Tɔamewo Gbɔgblɔ
Nu kae nàte ŋu awɔ ne nya tɔamewo gbɔgblɔ le nu gblẽm le miafe srɔ̃ɖeɖea ŋu?
NYƆ!
Ale Si Woatsi Numafomafo Na Ame Nɔewo Nu
Aleke wòva dzɔnɛ be srɔ̃tɔwo dzudzɔa nufofo na wo nɔewo, eye aleke woakpɔ masɔmasɔwo gbɔe?


text:
Ame Kae Nye Yehowa?
Ale si Biblia ɖo eŋui
Yehowae nye Mawu vavã si ŋu wofo nu tsoe le Biblia me, eyae nye nuwo katã Wɔla. (Nyaɖeɖefia 4:11) Nyagblɔɖila siwo ŋkɔe nye Abraham kple Mose subɔ eya amea, eye Yesu hã subɔe. (1 Mose 24:27; 2 Mose 15:1, 2; Yohanes 20:17) Eyae nye “anyigba blibo la katã” fe Mawu, ke menye dukɔ ɖeka aɖe ko tɔ o.—Psalmo 47:2.
Biblia na míenya be Yehowa ye nye Mawu fe ŋkɔ ɖeka kolia. (2 Mose 3:15; Psalmo 83:18) Ŋkɔ sia tso Hebrigbe me dɔwɔnya “evaa eme” me, eye agbalẽnyalagã geɖewo gblɔ be ŋkɔa gɔmee nye “Enana Wòvaa Eme.” Gɔmeɖeɖe sia wɔ ɖeka kple Mawu fe ɖofe abe Wɔla kple Ame si nana be efe tameɖoɖo vaa eme ene la nyuie ŋutɔ. (Yesaya 55:10, 11) Biblia gakpe ɖe mía ŋu míenya Ame si tutu Yehowa nye, vevietɔ míenya nu tso efe nɔnɔme vevitɔ si nye lɔlɔ̃ ŋu.—2 Mose 34:5-7; Luka 6:35; 1 Yohanes 4:8.
Ŋkɔ Yehowa nye Hebrigbe me ŋɔŋlɔdzesi ene siwo nye יהוה (YHWH) siwo wozãna na Mawu la gɔme ɖeɖe ɖe Eʋegbe me. Mímenya ale si tututu woyɔa Mawu fe ŋkɔa le Hebrigbe si wodona le blema la me o. Ke hã, woyɔa Mawu fe ŋkɔ le Eʋegbe me be “Yehowa” tso gbe aɖe gbe ke, eye le Eŋlisigbe me la, edze zi gbãtɔ le William Tyndale fe Biblia si wota le fe 1530 me la me. *
Nu ka tae mímenya ale si woyɔa Mawu fe ŋkɔa le blema Hebrigbea me o?
Womeŋlɔa ablɔɖegbeɖiɖiwo le blema Hebrigbea me o, ke xaxagbeɖiɖiwo ko woŋlɔna. Ne Hebritɔwo le nu xlẽm la, woawo ŋutɔ wotea ŋu yɔa ablɔɖegbeɖiɖi siwo hiã la bɔbɔe. Gake esi wowu Hebri Ŋɔŋlɔawo (“Nubabla Xoxoa”) ŋɔŋlɔ nu la, aʋatsodzixɔsewo na be Yudatɔ aɖewo de se be mesɔ be woayɔ Mawu fe ŋkɔ o. Eya ta ne wole mawunyakpukpui siwo me Mawu fe ŋkɔa dze le xlẽm la, wotsɔa nyagbɔgblɔ siwo dometɔ aɖewoe nye “Afetɔ” alo “Mawu” ɖɔlinɛ. Le fe alafa geɖe megbe la, aʋatsodzixɔse sia va kaka eye ale si woyɔa ŋkɔa la bu keŋ. *
Ame aɖewo susui be ale si woyɔa Mawu fe ŋkɔa lae nye “Yahwé,” eye ame bubuwo hã do susu bubuwo ɖa. Woyɔ Mawu fe ŋkɔa le agbalẽ xatsaxatsa aɖe si wofɔ le Ƒukukua me si dzi Mose Ƒe Agbalẽ Etɔ̃lia fe akpa aɖe le le Helagbe me be Iao. Helagbe me agbalẽŋlɔla gbãtɔwo hã gblɔ be ele be woayɔ Mawu fe ŋkɔa be Iae, I·a·beʹ kple I·a·ou·eʹ, gake womate ŋu aɖo kpe edzi be ŋkɔ siawo dometɔ aɖee woyɔ na Mawu le blema Hebrigbe me o. *
Susu totro siwo le amewo si ku ɖe Mawu fe ŋkɔa dede Biblia me ŋu
Susu totro: Ne “Yehowa” dze le Biblia aɖe me la, ke ɖe wotsɔ ŋkɔ sia kpe Biblia me nyawo.
Nyatefea: Hebrigbe me ŋɔŋlɔdzesi ene siwo wotsɔ ŋlɔa Mawu fe ŋkɔa dze zi 7,000 aɖewo le Biblia me. * Woɖe Mawu fe ŋkɔ ɖa le Biblia geɖe me madzemadzee, eye wotsɔ bubuŋkɔ siwo dometɔ aɖee nye “Afetɔ” ɖɔlinɛ.
Susu totro: Mehiã be ŋkɔ tɔxɛ aɖeke nanɔ Mawu Ŋusẽkatãtɔ la si o.
Nyatefea: Mawu ŋutɔ na efe gbɔgbɔ ʋã Biblia-ŋlɔlawo wozã efe ŋkɔa zi akpe geɖe, eye wòde se hã be ye subɔlawo nazã ŋkɔ ma. (Yesaya 42:8; Yoel 2:32; Malaki 3:16; Romatɔwo 10:13) Le nyatefe me la, Mawu bu fɔ aʋatsonyagblɔɖila siwo dze agbagba be yewoana amewo naŋlɔ Mawu fe ŋkɔ be la.
Susu totro: Le Yudatɔwo fe kɔa nu la, ele be woaɖe Mawu fe ŋkɔa ɖa le Biblia me.
Nyatefea: Enye nyatefe be Yudatɔwo fe agbalẽfiala aɖewo gbe be yewomayɔ Mawu fe ŋkɔa o ya. Gake womeɖe ŋkɔa ɖa le wofe Bibliawo me o. Gake vevietɔ wue nye be Mawu medi be míalé amegbetɔwo fe kɔnu siwo mewɔ ɖeka kple efe sededewo o la me ɖe asi o.
Susu totro: Mele be woaŋlɔ Mawu fe ŋkɔa ɖe Biblia me o elabe ame aɖeke menya ale si tututu woyɔe le Hebrigbea me o.
Nyatefea: Tamebubu alea afia be Mawu le mɔ kpɔm be gbe vovo dolawo katã nayɔ efe ŋkɔa le mɔ ɖeka nu. Ke hã, Biblia ɖee fia be Mawu subɔla siwo nɔ anyi le blema siwo nye gbe vovo dolawo la yɔa ŋkɔ tɔxɛwo le mɔ vovovowo nu.
Le kpɔɖeŋu me, bu Israel-viwo fe ʋɔnudrɔ̃la Yosua fe ŋkɔa ŋu kpɔ. Ƒe alafa gbãtɔ me Kristotɔ siwo doa Hebrigbe yɔa Yosua be Yehoh·suʹa, evɔ Helagbedolawo ya ayɔe be I·e·sousʹ. Woŋlɔ ale si woyɔa Yosua fe ŋkɔa le Helagbe me ɖe Biblia me, eye esia fia be Kristotɔwo ɖe afɔ si me nunya le si nye be woaŋlɔ ŋkɔ tɔxɛwo le ale si ame akpa gãtɔ yɔa wo le wo degbea me la nu.
Woate ŋu aɖe afɔ ma ke le Mawu fe ŋkɔa gɔme ɖeɖe hã gome. Togbɔ be ale si woyɔa Mawu fe ŋkɔa ŋutɔŋutɔ le vevie hã la, ŋkɔa dede afi siwo tututu wòdze le le Biblia me ya gale vevie sãsãsã wu.
^ mm. 5 Tyndale zã Mawu fe ŋkɔa fe gɔmeɖeɖe si nye “Iehouah” le Biblia-gbalẽ atɔ̃ gbãtɔ siwo gɔme wòɖe me. Gake le ɣeyiɣi aɖe megbe la, Eŋlisigbea trɔ, eye wotrɔ asi le Mawu fe ŋkɔa ŋɔŋlɔ hã ŋu. Le kpɔɖeŋu me, le fe 1612 me la, Henry Ainsworth zã ŋkɔa fe ŋɔŋlɔ si nye “Iehovah” le Psalmowo fe agbalẽ blibo si gɔme wòɖe la me. Gake esi wòtrɔ asi le agbalẽ sia ŋu le fe 1639 me la, ezã ŋkɔa fe ŋɔŋlɔ si nye “Jehovah” boŋ. Nenema kee le American Standard Version Biblia si wota le fe 1901 me me la, wozã “Jehovah” le afi siwo katã Mawu fe ŋkɔa dze le le Hebrigbe me nuŋlɔɖiawo me.
^ mm. 7 New Catholic Encyclopedia, Tata Evelia, Babla 14, axa 883-
^ mm. 8 Àte ŋu axlẽ nu geɖe tso nya sia ŋu le Megbenyawo A4, “Ale Si Wozã Mawu Ƒe Ŋkɔa Le Hebri Ŋɔŋlɔawo Me,” le Ŋɔŋlɔ Kɔkɔeawo—Xexe Yeye Gɔmeɖeɖe Biblia me.
^ mm. 11 Kpɔ Theological Lexicon of the Old Testament, Babla 2, axa 523-
Srɔ̃ Nu Geɖe Wu
NYA NYUI SI TSO MAWU GBƆ!
Ðe Ŋkɔ Le Mawu Sia?
Bubuŋkɔ geɖe le Mawu si, wo dometɔ aɖewoe nye Ŋusẽkatãtɔ, Wɔla kple Afetɔ. Video sia ɖee fia be Mawu fe ŋkɔ ŋutɔŋutɔ dze le Biblia me zi 7,000 kple edzivɔwo.
TE ÐE YEHOWA ŊU
‘Kpɔ Ða, Mía Mawu Enye Si’
Nu ka tae Mose bia be yeanya Mawu fe ŋkɔ esi wònye be enya Mawu fe ŋkɔ xoxo?
NYA NYUI SI TSO MAWU GBƆ!
Aleke Nàwɔ Ate Ðe Mawu Ŋu?
Xlẽ nyati sia nàkpɔe ɖa nenye be Mawu ɖoa to gbedodoɖawo katã alo meɖonɛ o, ale si míado gbe ɖa kple nu bubu siwo míate ŋu awɔ ate ɖe Mawu ŋu.


text:
KRISTOTƆWO ƑE AGBENƆNƆ KPLE SUBƆSUBƆDƆ—KPEKPEA ƑE NUSRƆ̃GBALẼ November 2016
Kpɔɖeŋudzeɖonyawo
Nya siwo nàte ŋu agblɔ atsɔ ana Gbetakpɔxɔ magazine kple nya siwo nàgblɔ atsɔ afia Biblia me nyatefe si fo nu tso Biblia me nyagblɔɖi si ku ɖe míafe ɣeyiɣiawo ŋu la ŋu. Kpɔ kpɔɖeŋua dzi nàdzra wò ŋutɔ wò dzeɖonya ɖo.
NU XƆASI SIWO LE MAWU ƑE NYA LA ME
Ale Si Biblia Ðɔ Srɔ̃nyɔnu Zazɛ̃
Srɔ̃nyɔnu fe nɔnɔme kawo ŋue Yehowa dea asixɔxɔe?
KRISTOTƆWO ƑE AGBENƆNƆ
“Wonya Srɔ̃a Nyuie Le Dugbo La Nu”
Nɔnɔme nyui siwo srɔ̃nyɔnu zazɛ̃ ɖena fiana adze le srɔ̃a ŋu godoo.
NU XƆASI SIWO LE MAWU ƑE NYA LA ME
Kpɔ Dzidzɔ Le Dɔ Sesẽ Siwo Nèwɔna La Ta
Míate ŋu ase vivi na dɔ ne nɔnɔme nyuitɔ le mía si ɖe eŋu.
KRISTOTƆWO ƑE AGBENƆNƆ
Nu Kae Biblia Fia Mí?—Ale Si Míazãe
Mɔ ka nue míate ŋu azã Nu Si Biblia Fia fe akpa vovovoawo le ne míele Biblia srɔ̃m kple ame aɖe?
NU XƆASI SIWO LE MAWU ƑE NYA LA ME
“Ðo Ŋku Wɔwòla Gã La Dzi Le Wò Sɔhɛmenɔɣi”
Nyagblɔla 12 zã hakpanya tsɔ xlɔ̃ nu mí be míawɔ míafe ŋutetewo katã le sɔhɛmenɔɣi.
KRISTOTƆWO ƑE AGBENƆNƆ
Sɔhɛwo—Migahe Ðe Megbe O, Mito “Ʋɔtru Gã” La Nu
Àte ŋu ati gbɔgbɔmetaɖodzinuwo abe ɣeyiɣiawo katã fe subɔsubɔdɔa ene yomea?
NU XƆASI SIWO LE MAWU ƑE NYA LA ME
Sunem-Ðetugbui La—Enye Kpɔɖeŋu Si Míasrɔ̃
Nu kae na Sunem-ɖetugbui la nye kpɔɖeŋu ɖedzesi na Yehowa subɔlawo?


text:
SƆHƐWO BIANA BE
Nu Ka Tae Wòle Be Mawɔ Ðe Dzinyelawo Ƒe Sededewo Dzi?
Anɔ eme be ènya hawòti sɔhɛ aɖewo siwo nɔa gbɔdome zã tina nyuie hafi wogbɔna, wotea ŋu doa awu sia awu si dze wo ŋu, eye wotea ŋu kplɔa wo xɔlɔ̃wo ɖo yia afi sia afi si dzro wo ɣesiaɣi faa. Ðewohĩ dɔ gbogbo siwo le dzila mawo dzie wɔe be womedea dzesi nu siwo wɔm wo viawo le o.
Biblia ɖee fia be ne dzilawo meléa ŋku ɖe wo viwo ŋu o la, womakpɔ dzidzedze le wo viwo hehe me o. (Lododowo 29:15) Amemalɔmalɔ̃ si tefe kpɔm nèle le xexea me egbea fe akpa gãtɔ tso amewo fe ɖokuitɔdidi gbɔ, eye wohe ame siawo dometɔ geɖe le afe siwo me dzilawo medea se boo aɖeke na wo viwo o me.
Mègaɖe mɔ hawòti sɔhɛ bubuwo fe nuwɔnawo nadzro wò o, ke boŋ dze agbagba nàbu dziwòlawo fe sededewo be wonye kpeɖodzi be wolɔ̃ ye eye wotsɔ ɖe le eme na ye. Ne dziwòlawo dea se na wò le nanewo ŋuti la, ke wole Yehowa Mawu srɔ̃m. Mawu ŋutɔ hã gblɔ be:
“Mafia nu wò, eye mafia mɔ, si nato la wò; maɖo aɖaŋu na wò, eye nye ŋku anɔ ŋuwò.”—Psalmo 32:8.


text:
Nu Kae Dzɔna Ðe Ame Siwo Ku La Dzi?
Ale si Biblia ɖo eŋui
Biblia gblɔ be: “Agbagbeawo nyae be, yewogbɔna kuku ge, ke kukuawo menya naneke o.” (Nyagblɔla 9:5; Psalmo 146:4) Eya ta ne ame ku la, meganɔa anyi o. Kukuawo mebua tame, wɔa nu alo sea nu le lãme o.
“Anyi ke nàgatrɔ azu”
Mawu gblɔ nu si adzɔ ɖe ame dzi ne eku esi wòfo nu kple amegbetɔ gbãtɔ Adam. Esi Adam meɖo to Mawu o ta la, Mawu gblɔ nɛ be: “Anyi nènye, eye anyi ke nàgatrɔ azu!” (1 Mose 3:19) Adam menɔ afi aɖeke hafi Mawu tsɔ anyi mèe o. (1 Mose 2:7) Eya ta esi Adam ku la, egatrɔ zu anyi eye megali o.
Nu ma kee dzɔna ɖe ame siwo kuna egbea hã dzi. Biblia gblɔ tso amegbetɔwo kple lãwo siaa ŋu be: “Anyi me wo katã wotso, eye anyi wo katã woagazu.”—Nyagblɔla 3:19, 20.
Ku menye nu sia nu fe nuwuwu kokoko o
Zi geɖe la, Biblia tsɔa ku sɔna kple alɔ̃dɔdɔ. (Psalmo 13:4; Yohanes 11:11-14; Dɔwɔwɔwo 7:60) Ame si dɔ alɔ̃ yi eme ʋĩi la meganyaa nu siwo le edzi yim o. Nenema kee kukuawo hã menyaa naneke o. Ke hã Biblia gblɔ be Mawu ate ŋu afɔ ame kukuwo ɖe tsitre abe ale si wofɔa ame tso alɔ̃ me ene eye wòana woagava nɔ agbe ake. (Hiob 14:13-15) Le ame siwo Mawu afɔ ɖe tsitre ɖe gome ya la, ku menye nu sia nu fe nuwuwu o.
Srɔ̃ Nu Geɖe Wu
NYA NYUI SI TSO MAWU GBƆ!
Mɔkpɔkpɔ Kae Li Na Kukuawo?
Nɔnɔme ka mee ame kukuwo le? Ðe míagakpɔ míafe ame vevi siwo ku la akea?
Nuka Tututue Nye Biblia fe Nufiafia?
Afikae Ame Kukuwo Le?
Srɔ̃ nu si Biblia gblɔ tso nɔnɔme si me kukuawo le kple nu si tae amegbetɔwo kuna ŋu.


text:
TA ADELIA
Afikae Ame Kukuwo Le?
Nɔnɔme ka mee ame kukuwo le?
Nukatae amegbetɔwo kuna?
Ðe nɔnɔme si me kukuawo le ŋuti nyatefea nyanya afa akɔ na amea?
1-3. Nya kawoe amewo biana le ku ŋu, eye ŋuɖoɖo vovovo kawoe subɔsubɔhawo nana?
BIABIA siawo nye nya siwo ŋu amewo de ŋugble le vevie fe akpe geɖe. Biabia veviwoe wonye. Amekawo ke míeɖanye alo afika ke míeɖale o, biabia siawo fe ŋuɖoɖo ka mía dometɔ ɖesiaɖe.
2 Míedzro alesi Yesu Kristo fe tafevɔsa la ʋu agbe mavɔ nɔnɔ fe mɔ ɖi na mí me le ta si do ŋgɔ me. Míesrɔ̃e hã be Biblia gblɔe ɖi be ɣeyiɣi aɖe gbɔna si “ku maganɔ anyi akpɔ o.” (Nyaɖeɖefia 21:4) Gake fifia ya mí katã míate ŋu aku. Fia nyanu Salomo gblɔ be: “Agbagbeawo nyae be, yewogbɔna kuku ge.” (Nyagblɔla 9:5) Míedzea agbagba ɖesiaɖe be míanɔ agbe didi. Ke hã, míedea ŋugble le nɔnɔme si me míava nɔ ne míeku ŋu.
3 Míexaa nu vevie ŋutɔ ne míafe ame veviwo ku. Ðewohĩ míabia be: ‘Nɔnɔme ka mee wole? Ðe wole fu kpema? Ðe wole mía kpɔma? Ðe míate ŋu akpe ɖe wo ŋua? Ðe míagakpɔ wo ake gbaɖegbea?’ Alesi subɔsubɔha siwo le xexeame ɖoa nya siawo ŋui la to vovo tso wo nɔewo gbɔ. Wo dometɔ aɖewo fiaa nu be ne ènɔ agbe nyui la, àyi dzifo, gake ne ènɔ agbe baɖa la, woawɔ funyafunya wò le dzomavɔ me. Subɔsubɔha bubuwo fiaa nu be ne ame ku la, eyia tɔgbuiawo gbɔ le gbɔgbɔmenutome. Eye bubu aɖewo hã fiaa nu be ne ame ku la, eyia kukuawo de be woadrɔ̃ ʋɔnui eye emegbe agadzɔ ake, alo woagbugbɔe adzi le nɔnɔme bubu aɖe me.
4. Nukpɔsusu ɖeka kae dze le subɔsubɔha geɖewo fe nufiafia le ku ŋu me?
4 Nukpɔsusu ɖeka aɖe dze le subɔsubɔhawo fe nufiafia mawo katã me—si nye be míafe akpa aɖe yia edzi nɔa agbe le ku megbe. Subɔsubɔha siwo nɔ anyi tso blema ke vaseɖe egbea dometɔ akpa gãtɔ fiaa nu be kukuawo yia edzi nɔa agbe tegbee le nɔnɔme aɖe me eye be woate ŋu akpɔ nu, ase nu, ahabu tame. Gake aleke ema ate ŋu adzɔe? Míafe ahɔhɔ̃ fe dɔwɔwɔe nana míete ŋu dzea si nu hebua tame. Ne ame ku la, efe ahɔhɔ̃ megawɔa dɔ o. Míafe susuwo, seselelãmewo, kple sidzenuwo meyia edzi nɔa dɔ wɔm le wo ɖokui si le mɔ wɔnuku aɖe nu o. Nusiawo fe ɖeke megawɔa dɔ ne míafe ahɔhɔ̃a dzudzɔ dɔwɔwɔ o.
NUKA TUTUTUE DZƆNA ÐE AME DZI NE EKU?
5, 6. Nukae Biblia fia le nɔnɔme si me ame kukuwo le ŋu?
5 Nusi dzɔna ɖe ame dzi le ku me nyanya menye nu sesẽ aɖeke na Yehowa, amesi nye ahɔhɔ̃a Wɔla o. Eyae nya nyatefea, eye eɖe nɔnɔme si me ame kukuwo le la me na mí le efe Nya Biblia la me. Nusi wòfia si me kɔ nyuie enye si: Ne ame ku la, megali o. Ku enye agbemanɔmanɔ. Kukuawo mate ŋu akpɔ nu alo ase nu alo abu tame o. Míafe akpa aɖeke kura meli si yia edzi nɔa agbe le ku megbe o. Luʋɔ alo gbɔgbɔ makumaku aɖeke mele mía me o. *
6 Salomo de dzesii be agbagbeawo nyae be yewogbɔna kuku ge, eye wòyi edzi ŋlɔ bena: ‘Ke kukuawo menya naneke o.’ Eyi edzi kɔ nyatefenya sia me be kukuawo mate ŋu alɔ̃ mí alo alé fu mí o, eye be “nuwɔwɔ alo tamebubu, sidzedze alo nunya mele tsiẽfe [yɔdo me] o.” (Nyagblɔla 9:5, 6, 10) Nenema ke Psalmo 146:4 hã gblɔ be ne ame ku la, ‘efe tamesusuwo nu yina’ alo gblẽna. Ne ame ku ko eku, efe akpa aɖeke meyia edzi nɔa agbe le ku megbe o. Míate ŋu atsɔ agbe si míele la asɔ kple dzofaɖe. Ne wotsi dzoa la, dzofaɖea meyia afi aɖeke o. Etsi, megali o.
NUSI YESU GBLƆ TSO KU ŊU
7. Aleke Yesu ɖe alesi ku le la mee?
7 Yesu Kristo fo nu tso nɔnɔme si me ame kukuwo le ŋu. Ekɔ nu me esime Lazaro, si nye ŋutsu aɖe si wònya nyuie la, ku. Yesu gblɔ na efe nusrɔ̃lawo be: “Mía xɔlɔ̃ Lazaro le alɔ̃ dɔm.” Nusrɔ̃lawo bu be ɖe Yesu le gbɔgblɔm be Lazaro fe lãme gblẽ vie wòmlɔ anyi le ɖiɖim ɖe eme. Gake menye nenemae o. Yesu ɖe eme na wo be: “Lazaro ku.” (Yohanes 11:11-14) De dzesii be Yesu tsɔ ku sɔ kple alɔ̃dɔdɔ kple ɖiɖiɖeme. Lazaro meyi dzifo loo alo nɔ fu kpem le dzomavɔ me o. Meyi va le mawudɔlawo gbɔ loo alo le tɔgbuiawo gbɔ o. Menye ɖe wogbugbɔ Lazaro le dzidzim ake be wòagadzɔ ame bubui o. Ke boŋ ɖe wòle ɖiɖim ɖe eme le ku me, abe alesi woadɔ alɔ̃ ayi eme ʋĩ drɔ̃emakumakui ene. Mawunyakpukpui bubuwo hã tsɔ ku sɔ kple alɔ̃dɔdɔ. Le kpɔɖeŋu me, esi wofu kpe nusrɔ̃la Stefano wòku la, Biblia gblɔ be “eto me dɔ alɔ̃.” (Dɔwɔwɔwo 7:59) Nenema ke apostolo Paulo hã ŋlɔ nu tso efe ŋkekea me tɔ aɖewo siwo “dɔ alɔ̃” le ku me ŋu.—Korintotɔwo I, 15:6.
8. Aleke míewɔ nya be menye Mawu fe tameɖoɖoe wònye be amegbetɔwo naku o?
8 Ðe wònye Mawu fe tameɖoɖo tso gɔmedzedzea me be amegbetɔwo nakua? Kura o! Yehowa wɔ amegbetɔwo be woanɔ agbe tegbee le anyigba dzi. Míesrɔ̃e do ŋgɔ le agbalẽ sia me be Mawu da atsu kple asi gbãtɔawo ɖe paradisofe dodzidzɔname aɖe me. Ena wonɔ lãmesẽ deblibo me. Nu nyuiwo sɔŋ koe Yehowa di na wo. Ðe dzila lɔ̃ame aɖe adi be ye viwo natsi aku amegã akpe fu ahakua? Gbeɖe! Yehowa lɔ̃ viawo ale gbegbe eye wòdi be woanɔ dzidzɔ kpɔm le anyigba dzi tegbee. Biblia gblɔ le amegbetɔwo ŋu be Yehowa de “mavɔmavɔ dzi me na wo.” (Nyagblɔla 3:11) Mawu wɔ mí hetsɔ didia de mía me be míanɔ agbe tegbee. Eye ewɔ ɖoɖo na mí hã be míafe dzimedidi sia nava eme na mí.
NUSITA AMEGBETƆWO KUNA
9. Se kae Yehowa de na Adam, eye nukatae esia menye sedede si dzi wɔwɔ asesẽ o?
9 Ekema nuka koŋ tae amegbetɔwo kuna? Be míakpɔ ŋuɖoɖoa la, ele be míade ŋugble le nusi dzɔ esime ŋutsu kple nyɔnu ɖeka koe nɔ anyigba dzi la ŋu. Biblia ɖe nu me be: “Yehowa Mawu na ati vovovo, siwo nya kpɔna, siwo fe tsetse nyo na ɖuɖu la, mie tso anyigba me.” (Mose I, 2:9) Gake wode se aɖe na wo. Yehowa gblɔ na Adam be: “Ðu abɔmetiawo katã fe tsetse faa; ke ati, si na wodzea si nyui kple vɔ̃ la, megaɖu eya fe tsetse aɖeke o; gbesigbe naɖu efe ɖe, ku ke naku.” (Mose I, 2:16, 17) Esia menye sedede si dzi wɔwɔ asesẽ kura o. Ati vovovowo li siwo fe tsetse Adam kple Xawa ate ŋu aɖu faa. Gake fifia mɔnukpɔkpɔ tɔxɛ aɖe su wo si be woaɖee afia be yewokpɔ ŋudzedze ɖe Amesi tsɔ nusianu, si me agbe deblibo hã le, na wo la ŋu. Wofe toɖoɖo aɖee afia hã be wode bubu wo Fofo si le dzifo fe dziɖuŋusẽ ŋu eye enye wofe didi be yewoawɔ ɖe efe mɔfiame si me lɔlɔ̃ le dzi.
10, 11. (a) Aleke wòdzɔe be ame eve gbãtɔwo gbe toɖoɖo Mawu? (b) Nukatae Adam kple Xawa fe tomaɖomaɖo nye ŋkubiãnya?
10 Nublanuitɔe la, ame eve gbãtɔawo tiae be yewoagbe toɖoɖo Yehowa. Satana fo nu to da aɖe dzi bia Xawa be: “Vavãe Mawu gblɔ bena, migaɖu abɔmetiawo katã fe tsetse aɖeke o mahã?” Xawa ɖo ŋu nɛ be: “Míeɖua abɔmetiawo fe tsetse faa; ke Mawu gblɔ le ati, si le abɔa titina la fe tsetse ŋuti bena: Migaɖu efe ɖeke o, eye migaka asi eŋu hã o, be miagaku o!”—Mose I, 3:1-3.
11 Satana gblɔ nɛ be: “Miele kuku ge akpɔ o; ke boŋ Mawu nyae bena, gbesigbe ke miaɖu efe ɖe la, miafe ŋkuwo laʋu, eye mianɔ abe Mawu ene, anya nyui kple vɔ̃.” (Mose I, 3:4, 5) Satana di be Xawa naxɔe ase be atikutsetse si ŋu wode se ɖo la ɖuɖu aɖe vi nɛ. Efe nyaa fia be eya ŋutɔ ate ŋu atso nya me na eɖokui le nusi nye nyui kple nusi nye vɔ̃ ŋu; be ate ŋu awɔ nusianu si wòdi faa. Satana tso Yehowa nu hã be ɖe wòble wo le nusi adzɔ ɖe wo dzi ne woɖu atikutsetsea ŋu me. Xawa xɔ Satana dzi se. Eyata egbe atikutsetsea fe ɖe heɖu. Eyome etsɔ ɖe yi na srɔ̃a, eye eya hã ɖui. Menye ɖe wowɔ esia le manyamanya me o. Wonya nyuie be nusi tututu Mawu gblɔ be yewomegawɔ o la wɔm yewonɔ. Woɖoe koŋ gbe sedede bɔbɔe aɖe si me susu le la dzi wɔwɔ esi woɖu atikutsetsea. Womebu wo Fofo si le dzifo kple efe dziɖuŋusẽ ɖe ɖeke me o. Bubumademade wo Wɔla si lɔ̃ wo ŋu alea nye nusi mele be woatsɔ ake wo o!
12. Nukae ate ŋu akpe ɖe mía ŋu míase alesi Yehowa ase le eɖokui me esi Adam kple Xawa wɔ nusi tsi tre ɖe eŋu la gɔme?
12 Míawɔ efe kpɔɖeŋu ale: Aleke nàse le ɖokuiwò me ne èdzi ŋutsuvi alo nyɔnuvi aɖe eye nèkpɔ edzi nyuie gake wògbe toɖoɖo wò hewɔ nusi fia be mede bubu ŋuwò o alo be melɔ̃ wò o? Ema ate ɖe dziwò vevie. Ke bu alesi gbegbe wòate ɖe Yehowa dzii esime Adam kple Xawa siaa wɔ nusi tsi tre ɖe eyama ŋu la ŋu kpɔ.
13. Nukae Yehowa gblɔ be adzɔ ɖe Adam dzi ne eku, eye nukae esia fia?
13 Susu aɖeke meli si ta wòle be Yehowa nana Adam kple Xawa siwo zu tomaɖolawo nayi edzi anɔ agbe tegbee o. Woku, abe alesi wògblɔe na wo do ŋgɔ ene. Adam kple Xawa megali o. Menye ɖe wotrɔ heva le agbe le gbɔgbɔmenuto aɖe me o. Míenya esia elabena nya si Yehowa gblɔ na Adam esi wònɔ gbe biamee tso efe tomaɖomaɖo nuwɔnaa ŋu la na wòdze kɔte. Mawu gblɔ nɛ be: “[Àgatrɔ] azu anyi, elabena eya mee woɖe wò tsoe. Anyi nènye, eye anyi ke nagatrɔ azu!” (Mose I, 3:19) Anyie Mawu tsɔ wɔ Adam. (Mose I, 2:7) Do ŋgɔ na ema la, Adam menɔ afi aɖeke o. Eyata esi Yehowa gblɔ na Adam be agatrɔ azu anyi la, nusi fiam wòle enye be Adam atrɔ ayi anyimanɔmanɔ me. Adam maganɔ agbe o abe alesi ko anyi si me woɖee tsoe la le ene.
14. Nukatae amegbetɔwo kuna?
14 Anye ne Adam kple Xawa anɔ agbe egbea hafi, gake woku le esi woɖoe koŋ gbe toɖoɖo Mawu hewɔ nuvɔ̃ ta. Susu si ta míekuna enye be Adam tsɔ efe nuvɔ̃menyenye dzi viawo katã eye wògblẽ ku fe domenyinyi ɖi na mí. (Romatɔwo 5:12) Nuvɔ̃ sia le abe dɔxɔleameŋu vɔ̃ɖi aɖe si nu ame aɖeke mate ŋu asi le o ene. Nuvɔ̃ sia me tsonu si nye ku la nye fifode na mí. Futɔ gã aɖee ku nye, menye xɔlɔ̃e o. (Korintotɔwo I, 15:26) Aleke gbegbe wòle be míada akpee nye si be Yehowa wɔ tafe fe ɖoɖoa be wòaɖe mí tso futɔ vɔ̃ɖi sia si me!
KU ŊUTI NYATEƑEA NYANYA ÐEA VI NA MÍ
15. Nukatae ku ŋuti nyatefea nyanya faa akɔ na ame?
15 Nusi Biblia fia le nɔnɔme si me ame kukuwo le ŋu la faa akɔ na ame. Míekpɔe va yi be kukuawo mele veve sem loo alo lé blanui o. Susu aɖeke meli si ta wòle be míavɔ̃ kukuawo o elabena womate ŋu awɔ nuvevi aɖeke mí o. Womehiã míafe kpekpeɖeŋu o, eye woawo hã womate ŋu akpe ɖe mía ŋu o. Míate ŋu afo nu kpli wo o, eye woawo hã womate ŋu afo nu na mí o. Subɔsubɔhakplɔla geɖe gblɔna alakpatɔe be yewoate ŋu akpe ɖe kukuawo ŋu, eye amesiwo xɔ hakplɔla mawo dzi se la naa ga gbogbo aɖe wo ɖe ema ta. Gake nyatefea nyanya kpɔa mía ta be amesiwo fiaa aʋatsonufiafia mawo nagable mí o.
16. Amekae kpɔa ŋusẽ ɖe subɔsubɔha geɖewo fe nufiafiawo dzi, eye aleke wòwɔa esiae?
16 Ðe subɔsubɔha si me nèle la da asi ɖe nusi Biblia fia le nɔnɔme si me ame kukuwo le ŋu la dzia? Subɔsubɔha geɖe meda asi ɖe edzi o. Nukatae? Elabena Satana kpɔ ŋusẽ ɖe wofe nufiafiawo dzi. Satana zãa alakpasubɔsubɔ tsɔ blea amewo be woaxɔe ase be ne wofe ŋutilã ku la, woayi edzi anɔ agbe le gbɔgbɔmenuto me. Nya sia nye alakpa, eye Satana gblɔa alakpanya bubuwo kpea esia be yeatsɔ atrɔ amewo ɖa tso Yehowa Mawu gbɔ. Le mɔ ka nu?
17. Nukatae nufiafia si nye be wowɔa fu amewo le dzomavɔ me la nye bubumademade Yehowa ŋu?
17 Míede dzesii va yi be subɔsubɔha aɖewo fiaa nu be ne ame aɖe nɔa agbe baɖa la, ayi dzomavɔ me le ku megbe eye woawɔ fui tegbee le afima. Nufiafia sia nye bubumademade Mawu ŋu. Yehowa nye lɔlɔ̃ fe Mawu eye mana amewo nanɔ fu kpem le mɔ ma nu gbeɖe o. (Yohanes I, 4:8) Aleke nàbu tso ŋutsu aɖe si lé via si wɔ nu gbegblẽ aɖe la fe asi de dzo me wòfiã tsɔ he to nɛ ŋu? Ðe nàde bubu ŋutsu ma ŋua? Le nyatefe me la, ɖe nàdi gɔ̃ hã be yeanye amesia tɔgbe xɔlɔ̃a? Kura o! Ðewohĩ àgblɔ be ŋutsua fe tagbɔ sẽ loo! Ke hã, Satana di be míaxɔe ase be Yehowa wɔa fu amewo le dzomavɔ me tegbee—be eyia edzi nɔa fu wɔm wo fe biliɔn geɖe!
18. Subɔsubɔhawo fe alakpanufiafia kae naa amewo subɔa ame kukuwo?
18 Satana gatoa subɔsubɔha aɖewo dzi fiaa nu be ne amewo ku la, wozua gbɔgbɔwo eyata ele be agbagbeawo nade bubu wo ŋu. Nufiafia sia le gbɔgblɔm be ame kukuwo fe gbɔgbɔwo ate ŋu ava zu agbagbeawo xɔlɔ̃ veviwo loo alo wofe futɔ vɔ̃ɖiwo. Ame geɖe xɔ alakpanya sia dzi se. Wovɔ̃na na kukuawo eye wodea bubu tɔxɛ wo ŋu hesubɔa wo. Biblia ya fia mí be kukuawo le alɔ̃ dɔm eye be Mawu vavã Yehowa, mía Wɔla kple nuwo katã Nala, koe wòle be míasubɔ.—Nyaɖeɖefia 4:11.
19. Biblia fe nufiafia bubu ka mee ava kɔ na wò nyuie wu ne èse nɔnɔme si me ame kukuwo le la gɔme?
19 Nɔnɔme si me ame kukuwo le ŋuti nyatefea nyanya akpɔ tawò be woagatsɔ subɔsubɔhawo fe alakpanufiafia able wò o. Akpe ɖe ŋuwò nàse Biblia fe nufiafia bubuwo hã gɔme. Le kpɔɖeŋu me, ne ènyae be kukuawo meyia gbɔgbɔmenuto aɖeke me o la, ana nàse agbe mavɔ nɔnɔ le paradisonyigba dzi fe ŋugbe si wodo la gɔme nyuie wu.
20. Biabia ka mee míadzro le ta si kplɔ esia ɖo me?
20 Nutefewɔla Hiob si nɔ anyi le blema la bia nya sia be: “Ne ŋutsu ku la, ɖe wògagbɔa agbea?” (Hiob 14:14) Ðe woate ŋu afɔ amesi megale agbe o si dɔ alɔ̃ le ku me be wòagava nɔ agbe akea? Abe alesi míava kpɔe le ta si kplɔ esia ɖo me ene la, nusi Biblia fia tso nya sia ŋu la faa akɔ na ame ale gbegbe.
^ mm. 5 Àte ŋu akpɔ numeɖeɖe ku ɖe nya siwo nye “luʋɔ” kple “gbɔgbɔ” ŋu le Megbenyawo me le axa 208-11.


text:
MEGBENYAWO
Amekae Nye Mawudɔlagã Mixael?
WOMEƑO nu tso gbɔgbɔmenuwɔwɔ si woyɔna be Mixael la ŋu fũ le Biblia me o. Gake ɣesiaɣi si wofo nu tso eŋu la, ke ele dɔ aɖe wɔm vevie. Daniel fe agbalẽa fo nu tso Mixael ŋu be ele aʋa wɔm kple mawudɔla vɔ̃ɖiwo; Yuda fe lɛtaa gblɔ be ele nya ʋlim kple Satana; eye le Nyaɖeɖefia fe agbalẽa me la, wogblɔ be ele aʋa wɔm kple Abosam kpakple efe gbɔgbɔ vɔ̃wo. Mixael wɔ nu wòsɔ kple gɔmesese si le efe ŋkɔ ŋu—si nye “Amekae Le abe Mawu Ene?”—to Yehowa fe dziɖulanyenye taʋiʋli kple aʋawɔwɔ kple Mawu fe futɔwo me. Gake amekae nye Mixael?
Ɣeaɖewoɣi la, ŋkɔ geɖe nɔa ame ɖeka si. Le kpɔɖeŋu me, wogayɔa blemafofo Yakob be Israel, eye wogayɔa apostolo Petro hã be Simon. (Mose I, 49:1, 2; Mateo 10:2) Nenema kee Biblia ɖee fia be Mixael ye nye ŋkɔ bubu si woyɔna na Yesu Kristo, hafi wòva anyigba dzi kple le efe dzodzo le anyigba dzi megbe. Na míadzro Ŋɔŋlɔawo me akpɔ ɖa be susu ka tae míate ŋu afo nya ta nenema hã.
Mawudɔla Gã. Mawu fe Nya la yɔ Mixael be “mawudɔla gã la.” (Yuda 9) Nya sia gɔmee nye “mawudɔlawo fe fia.” De dzesii be woyɔ Mixael be mawudɔla gã la. Esia fia be mawudɔla sia fomevi ɖeka pɛ koe li. Le nyatefe me la, ame ɖeka koe wozã nya “mawudɔla gã” na le Biblia me, womezãe na ame geɖe o. Gawu la, wogblɔ be mawudɔla gã fe ɖofe le Yesu si. Tesalonikatɔwo I, 4:16 gblɔ tso Afetɔ Yesu Kristo si wofɔ ɖe tsitre ŋu be: “Afetɔ la ŋutɔ atsɔ aʋafia gã fe gbeɖeɖe kple mawudɔla gãtɔ fe gbe . . . aɖi tso dzifo.” Wofo nu tso Yesu fe gbe ŋu be enye mawudɔla gã fe gbe. Eyata mawunyakpukpui sia le fiafiam be Yesu ŋutɔe nye mawudɔla gã Mixael.
Aʋakɔ fe Ŋgɔnɔla. Biblia gblɔ be ‘Mixael kple efe dɔlawo yi aʋa wɔ ge kple ʋɔ driba la kple efe dɔlawo.’ (Nyaɖeɖefia 12:7) Eyata Mixael ye nye mawudɔla wɔnutefewo fe aʋakɔ fe Ŋgɔnɔla. Nyaɖeɖefia fe agbalẽa gblɔ tso Yesu ŋu hã be enye mawudɔla wɔnutefewo fe aʋakɔ fe Ŋgɔnɔla. (Nyaɖeɖefia 19:14-16) Eye apostolo Paulo yɔ “Afetɔ Yesu kple efe ŋusẽ fe dɔlawo” tẽ. (Tesalonikatɔwo II, 1:7) Eyata Biblia fo nu tso Mixael kple “efe dɔlawo” ŋu eye wòfo nu tso Yesu kple “efe dɔlawo” ŋu. (Mateo 13:41; 16:27; 24:31; Petro I, 3:22) Esi wònye Mawu fe Nya la megblɔ le afi aɖeke kpɔ be mawudɔla wɔnutefewo fe aʋakɔ eve ye li—Mixael le ŋgɔ na ɖeka eye Yesu le ŋgɔ na evelia—o ta la, esɔ be míafo nya ta be Mixael sia kee ganye Yesu Kristo le ɖofe si wòle le dzifo. *
^ mm. 1 Nyatakaka bubu geɖe siwo ɖee fia be Mawu fe Vi la kee wogayɔna be Mixael la dze le Insight on the Scriptures, Babla 2, axa 393-4 (Étude perspicace des Écritures, Babla 2, axa 280-1), si Yehowa Ðasefowo ta me.


text:
NUSƆSRƆ̃ 13
Nu Kae Nye Nya Nyui Si Ku Ðe Subɔsubɔhawo Ŋu?
1. Ðe subɔsubɔhawo katã nyoa?
Ame siwo si dzi anukwaretɔ le la le subɔsubɔhawo katã me. Enye dzidzɔ be míanyae be Mawu kpɔa ame siawo eye wòtsɔa ɖe le eme na wo. Gake nublanuitɔe la, subɔsubɔhawo fe ŋkɔ mee wowɔ ŋutasẽnu vɔ̃ɖi geɖewo le. (2 Korintotɔwo 4:3, 4; 11:13-15) Nyadzɔdzɔwo ɖee fia be, subɔsubɔha aɖewo fo wo ɖokuiwo ɖe ŋɔdzidonamenuwo wɔwɔ, amefomevi aɖewo tsɔtsrɔ̃ ɖa, aʋawɔwɔ, kple ŋutasẽnuwɔwɔ ɖe ɖeviwo ŋu gɔ̃ hã me. Aleke gbegbee esia doa nuxaxa na ame siwo xɔ Mawu dzi se vevie lae nye esi!
Subɔsubɔha vavãtɔ fe nuwɔnawo hea ŋutikɔkɔe vanae na Mawu, ke alakpasubɔsubɔ ya medzea eŋu o. Alakpasubɔsubɔ fiaa nu siwo mele Biblia me o, eye wòfiaa alakpanuwo tso Mawu kple ame kukuwo hã ŋu. Gake Yehowa di be amewo nanya nyatefe siwo ku ɖe ye ŋu.
2. Nu kae nye nya nyui si ku ɖe subɔsubɔhawo ŋu?
Dzidzɔnya lae nye be subɔsubɔha siwo gblɔna be yewolɔ̃ Mawu evɔ wònye Satana fe xexea boŋue wòlɔ̃ la mate ŋu aflu Mawu o. (Yakobo 4:4) Mawu fe Nya la yɔ alakpasubɔsubɔhawo katã be “Babilon Gã.” Babilon nye blemadu si me alakpasubɔsubɔ dzɔ tso le Noa fe ŋkekea me Tsiɖɔɖɔa megbe. Etefe madidi o Mawu atsrɔ̃ subɔsubɔha siwo blea amefomea hetea amewo ɖe to la kpata.
Nya nyui geɖewo gali. Yehowa meŋlɔ dzianukwaretɔ siwo le alakpasubɔsubɔha vovovowo me le xexea me godoo la be o. Ele nyatefea fiam ame siawo tsɔ le wo nu fom fu.
3. Nu kae wòle be dzianukwaretɔwo nawɔ?
Yehowa tsɔa ɖe le eme na ame siwo lɔ̃a nu nyui kple nu si le etefe wɔwɔ. Exlɔ̃a nu ame siawo vevie be woado le alakpasubɔsubɔ me. Ame siwo lɔ̃ Mawu la lɔ̃na faa wɔa tɔtrɔwo bena wofe nu nadze eŋu.
Dzi dzɔ dzianukwaretɔ siwo nɔ anyi le fe alafa gbãtɔ me esi apostoloawo ɖe gbefã nya nyuia wose. Wosrɔ̃ agbenɔnɔmɔ yeye aɖe tso Yehowa gbɔ, enye agbenɔnɔmɔ si me dzidzɔ le wu, enana tameɖoɖo nɔa ame fe agbe ŋu, eye wònana mɔkpɔkpɔ sua ame si. Ame siawo ɖo kpɔɖeŋu nyui na mí egbea, elabena woxɔ nya nyui la hetsɔ Yehowa ɖo nɔfe gbãtɔ le wofe agbe me.
Yehowa xɔa ame siwo do le alakpasubɔsubɔ me la ɖe efe tadeagulawo fe fomea me kple dzidzɔ. Ne èlɔ̃ ɖe Yehowa fe amekpekpea dzi la, àzu exɔlɔ̃, àzu hatitadeagula siwo le Yehowa subɔm fe fome lɔ̃ame yeye aɖe me tɔ, eye àkpɔ agbe mavɔ.
4. Aleke Mawu ana dukɔ sia dukɔ me tɔwo nakpɔ dzidzɔ?
Ʋɔnu si woadrɔ̃ alakpasubɔsubɔ kpuie la nye nya nyui aɖe. Ana gbɔdzɔe amewo le xexea me godoo tso ametete ɖe anyi me. Alakpasubɔsubɔ magakplɔ amefomea atrae ahade mama eme akpɔ gbeɖe o. Ame siwo katã le agbe ɣemaɣi la awɔ ɖeka le Mawu vavã ɖeka la subɔsubɔ me.
Srɔ̃ Nu Geɖe Wu
Nuka Tututue Nye Biblia fe Nufiafia?
Subɔsubɔ si Dzea Mawu Ŋu
Kpɔ nu ade aɖewo siwo dea dzesi ame siwo subɔa Mawu vavã la.
Nuka Tututue Nye Biblia fe Nufiafia?
Ðoe Kplikpaa Nànɔ Subɔsubɔha Vavãtɔ Me
Kuxi kawoe nàte ŋu ado goe ne èle wò dzixɔsewo me ɖem na amewo? Aleke nàwɔ esia be woagado dziku ɖe ŋuwò o?


text:
Vivimehae Yehowa Ðasefowo Nyea?
Ao, menye vivimehae mí Yehowa Ðasefowo míenye o. Ke boŋ míenye Kristotɔ siwo doa vevie nu be míato Yesu fe afɔtofewo to agbenɔnɔ ɖe efe nufiafiawo nu me.
Nu kae nye vivimeha?
Gɔmesese vovovowoe le amewo si ku ɖe nya “vivimeha” ŋu. Gake na míadzro gɔmesese eve siwo koŋ nɔa nya vivimeha ŋu na ame geɖe la me eye míakpɔ nu si tae mesɔ be woagblɔ be mí Yehowa Ðasefowo míenye vivimeha o ɖa.
Ame aɖewo bua vivimeha be enye subɔsubɔha yeye alo subɔsubɔha si fe nufiafiawo to vovo na subɔsubɔha xoxowo tɔ. Mí Yehowa Ðasefo míeto mawusubɔsubɔ yeye vɛ o. Ke boŋ míesrɔ̃a ale si Kristotɔ gbãtɔwo subɔe. Woŋlɔ Kristotɔ gbãtɔ siawo fe kpɔɖeŋuwo kple nufiafiawo ɖe Biblia me. (2 Timoteo 3:
16, 17) Míexɔe se be Biblia koe afia nu si sɔ be woawɔ le mawusubɔsubɔ me kple nu si mesɔ be woawɔ o.
Ame aɖewo bua vivimeha be enye subɔsubɔhawo fe kɔmama vɔ̃ɖi aɖe si fe kplɔla nye amegbetɔ. Mí Yehowa Ðasefowo míebua amegbetɔ aɖeke be eyae nye míafe kplɔla o. Ke boŋ míewɔna ɖe mɔfiame si Yesu na eyomedzelawo be “ame ɖekae nye miafe Kplɔla, Kristo la” dzi.
—Mateo 23:10.
Menye vivimeha vɔ̃ɖi aɖee mí Yehowa Ðasefowo míenye kura o, ke boŋ míafe mawusubɔsubɔ ɖea vi na nuto siwo me míele la me tɔwo. Le kpɔɖeŋu me, míafe gbefãɖeɖedɔa kpena ɖe ame geɖe ŋu woɖea asi le nuwɔna gbegblẽwo abe atike vɔ̃ɖiwo nono kple ahamumu ene ŋu. Tsɔ kpe ɖe eŋu la, míewɔa nuxexlẽ kple nuŋɔŋlɔ sɔsrɔ̃ fe ɖoɖo. Ðoɖo sia kpe ɖe ame akpe geɖewo ŋu le xexea me godoo wova nya nuxexlẽ kple nuŋɔŋlɔ. Eye míenaa kpekpeɖeŋu ame siwo ŋu dzɔdzɔmefɔkuwo gblẽ nu le la dometɔ geɖewo. Míedzea agbagba be míafe agbenɔnɔ nanye kpɔɖeŋu nyui na amewo abe ale si Yesu xlɔ̃ nu eyomedzelawo ene.


text: 2 Le Nebukadnezar fe fiaɖuɖu fe fe evelia me la, Nebukadnezar ku drɔ̃ewo, eye wòtsi dzodzodzoe,*+ ale be alɔ̃ bu ɖee.2 Eya ta fia la ɖe gbe be woayɔ akunyawɔlawo, afakalawo, dzotɔwo kple Kaldeatɔwo* vɛ, ne woalĩ fia fe drɔ̃eawo nɛ. Eye wova tsi tsitre ɖe fia la ŋkume.+3 Eye fia la gblɔ na wo be: “Meku drɔ̃e si na metsi dzodzodzoe* elabena medi be mase drɔ̃e la gɔme.”4 Eye Kaldeatɔwo gblɔ na fia la le Aramgbe*+ me be: “Fia nenɔ agbe tegbee. Lĩ drɔ̃e la na wò subɔviwo, ekema míaɖe egɔme.”5 Fia la gblɔ na Kaldeatɔwo be: “Nu si meɖo tame kplikpaa be mawɔe nye esi: Ne mielĩ drɔ̃e la heɖe egɔme nam o la, ekema woafli mi kakɛkakɛe, eye miafe afewo azu nugododefewo.*6 Ke ne mielĩ drɔ̃e la heɖe egɔme la, ekema miaxɔ nunanawo kple tefeɖoɖo tso gbɔnye, eye made bubu geɖe mia ŋu.+ Eya ta milĩ drɔ̃e la nam, eye miaɖe egɔme.”7 Wogagblɔ zi evelia be: “Fia la nelĩ drɔ̃e la na efe subɔviwo, ekema míaɖe egɔme.”8 Fia la gblɔ be: “Menyae nyuie be ɣeyiɣi ko dim miele, elabena mienya tame si meɖo kplikpaa.9 Ne mielĩ drɔ̃e la nam o la, ekema tohehe ɖeka koe li na mi katã. Ðe mieɖoe be yewoagblɔ alakpanyawo kple ameflunyawo nam va se ɖe esime nuwo natrɔ. Eya ta milĩ drɔ̃e la nam, ekema manyae be miate ŋu aɖe egɔme.”10 Kaldeatɔwo ɖo eŋu na fia la be: “Amegbetɔ aɖeke mele anyigba dzi, si ate ŋu awɔ nu si dim fia la le o, elabena fiagã alo nutodziɖula aɖeke mebia nu sia tɔgbi tso akunyawɔla alo afakala alo Kaldeatɔ aɖeke si kpɔ o.11 Nu si biam fia le la sesẽ, eye ame aɖeke meli ate ŋu agblɔe na fia la o, negbe mawuwo ko, ame siwo nɔfe mele amegbetɔwo* dome o.”12 Esia na dzi ku fia la, eye wòdo dɔmedzoe helĩhelĩ heɖe gbe be woawu Babilon nunyalawo+ katã.13 Esi wòde se be woayi aɖawu nunyalawo la, wodi Daniel kple efe zɔhɛwo hã be woawu.14 Ɣemaɣi la, Daniel tsɔ aɖaŋudzedze kple nunya fo nu kple fiaŋudzɔlawo fe amegã Ariok, ame si tso be yeawu Babilon nunyalawo.15 Ebia amegã Ariok be: “Nu ka tae fia la de se sesẽ sia ɖo?” Eye Ariok gblɔ nya la na Daniel.+16 Eya ta Daniel yi fia la gbɔ ɖabiae be wòana ɣeyiɣi ye, ne yeaɖe drɔ̃ea gɔme na fia la.17 Emegbe Daniel yi afe me, eye wògblɔ nya la na efe zɔhɛ Hananiya, Misael kple Azariya.18 Eye wòbia tso wo si be woado gbe ɖa na dzifo fe Mawu la be wòakpɔ nublanui na yewo le nya ɣaɣla sia ta, ne woagatsrɔ̃ Daniel kple efe zɔhɛwo kpe ɖe Babilon nunyala susɔeawo ŋu o.19 Ale woɖe nya ɣaɣla la fia Daniel le ŋutega me le zã me.+ Eye Daniel kafu dzifo fe Mawu la.20 Eye Daniel gblɔ be:“Woakafu Mawu fe ŋkɔ tso mavɔ me yi mavɔ me,Elabena etɔe nye nunya kple ŋusẽ.+21 Eyae trɔa ɣeyiɣiwo kple azãgbewo,+Eɖea fiawo le zi dzi, eye wòɖoa fiawo zi dzi,+Enaa nunya nunyalawo kple sidzedze nugɔmeselawo.+22 Eɖea nu goglowo kple nu ɣaɣlawo fiana,+Enya nu si le viviti me,+Eye egbɔe kekeli le.+23 Oo tɔgbuinyewo fe Mawu, meda akpe na wò hele kafuwòm,Elabena èna nunya kple ŋusẽm.Azɔ èɖe nu si míebia wò la fiam,Èɖe fia fe nya la fia mí.”+24 Ale Daniel yi Ariok, ame si fia la tia be wòawu Babilon nunyalawo la gbɔ ɖagblɔ nɛ be: “Mègawu Babilon nunyalawo+ dometɔ aɖeke o. Kplɔm yi fia la gbɔe, ne maɖe drɔ̃e la gɔme na fia la.”25 Ale Ariok kplɔ Daniel yi fia la gbɔ enumake hegblɔ nɛ be: “Mekpɔ ŋutsu aɖe le Yuda fe aboyomeawo+ dome, si ate ŋu aɖe drɔ̃e la gɔme na fia la.”26 Fia la bia Daniel, ame si ŋkɔe nye Beltesazar+ be: “Àte ŋu alĩ drɔ̃e si meku la ahaɖe egɔme nam vavãa?”+27 Daniel ɖo eŋu na fia la be: “Nya ɣaɣla si biam fia le la, nunyalawo, afakalawo, akunyawɔlawo alo ɣletivimefakalawo mate ŋu aɖe egɔme na fia la o.+28 Ke Mawu aɖe le dzifowo, Ame si ɖea nya ɣaɣlawo fiana;+ eyae ɖe nu siwo ava dzɔ le ŋkekeawo fe nuwuɣi la fia Fia Nebukadnezar. Drɔ̃e si nèku kple ŋutega siwo nèkpɔ esime nèle wò aba dzi lae nye esi:29 “Oo fia, èle tame bum le nu siwo ava dzɔ la ŋu le wò aba dzi, eye Ame si ɖea nya ɣaɣlawo fiana la ɖe nu si ava dzɔ la fia wò.30 Ke menye esi nunya le asinye wu agbagbeawo katã tae woɖe nya ɣaɣla sia fiam ɖo o; ke boŋ ne woaɖe drɔ̃e la gɔme na fia la, eye nànya wò dzimesusuwo tae.+31 “Oo fia, èɖo ŋku anyi, eye nèkpɔ legba gã aɖe! Legba la lolo hele dzo dam etefe mekɔ o, ele tsitrenu le ŋkuwòme, eye efe nɔnɔme dzi ŋɔ.32 Legba sia fe ta nye sika nyuitɔ,+ efe akɔta kple efe abɔwo nye klosalo,+ efe fodo kple efe atawo nye akɔbli,+33 efe afɔwo nye gayibɔ,+ efe afɔbayawo nye gayibɔ kple tsu tsaka.+34 Èle ekpɔm, va se ɖe esime kpe aɖe si menye amegbetɔ fe asie kae o la ge va dze legba la fe afɔbaya si nye gayibɔ kple tsu tsaka la dzi hegbã wo gudugudu.+35 Ale gayibɔ, tsu, akɔbli, klosalo kple sika la siaa gbã gudugudu, eye wozu abe tsro le nukufofe le dzomeŋɔli ene, eye ya kplɔ wo dzoe, ale be womegakpɔ wo tefe o. Ke kpe si va dze legbaa dzi la zu to gã aɖe hexɔ anyigba blibo la dzi.36 “Drɔ̃e lae nye esia, eye azɔ míaɖe egɔme na fia la.37 Oo fia—wò, ame si nye fiawo dzi fia, wò, ame si dzifo Mawu la tsɔ fiaɖufe,+ ŋusẽ, ŋutete kple bubu na,38 eye wòtsɔ amegbetɔwo, gbemelãwo kple dzifoxewo de asiwò me, eye wòtsɔ wò ɖo dziɖulae ɖe wo katã nu la+—wòe nye sikata la.+39 “Gake fiaɖufe bubu ava ɖe yowòme,+ si made nuwò o; emegbe fiaɖufe bubu, si nye etɔ̃lia, akɔblitɔ la ava, eye wòaɖu anyigba blibo la katã dzi.+40 “Fiaɖufe enelia asesẽ abe gayibɔ+ ene. Ale si gayibɔ gbãa nu, eye wòtua nu sia nu la, nenemae wòagbã fiaɖufe siawo katã gudugudu, abe ale si gayibɔ gbãa nu sia nu gudugudui ene.+41 “Esi nèkpɔ be afɔbayawo kple afɔbidɛawo fe akpa aɖewo nye tsu, eye efe akpa aɖewo nye gayibɔ la, efia be fiaɖufe la ama, ke gayibɔ fe sesẽ anɔ eme, abe ale si nèkpɔ gayibɔ kple tsu tsaka ene.42 Eye ale si afɔbidɛawo fe akpa aɖewo nye gayibɔ kple tsu tsaka la, nenemae fiaɖufe la fe akpa aɖe asesẽ, eye efe akpa aɖe masesẽ o.43 Ale si nèkpɔ gayibɔ kple tsu tsakae la, nenemae woatsaka kple amegbetɔwo;* ke womalé ɖe wo nɔewo ŋu o, abe ale si ko gayibɔ kple tsu metsakana o ene.44 “Eye le fia mawo ŋɔli la, dzifo fe Mawu la aɖo fiaɖufe+ aɖe anyi, si matsrɔ̃ gbeɖegbeɖe o.+ Eye fiaɖufe sia mayi ɖe dukɔ bubu aɖeke si me o.+ Agbã fiaɖufe mawo katã gudugudu,+ eye wòahe wo va nuwuwui, ke eya ɖeɖe anɔ anyi tegbee,+45 abe ale si nèkpɔ woka kpe aɖe, ke menye kple amegbetɔ fe asi o, wòtso to la dzi va gbã gayibɔ, akɔbli, tsu, klosalo kple sika la gudugudu ene.+ Mawu Gã lae ɖe nu siwo ava dzɔ la fia fia la.+ Drɔ̃e la le eme, eye egɔmeɖeɖe le etefe.”46 Ale Fia Nebukadnezar tsyɔ mo anyi, eye wòde bubu Daniel ŋu. Eye woɖe gbe be woatsɔ nunanawo anɛ, eye woado dzudzɔ ʋeʋĩ nɛ.47 Eye fia la gblɔ na Daniel be: “Vavãe, miafe Mawu la nye mawuwo dzi Mawu kple fiawo dzi Afetɔ kpakple Ame si ɖea nya ɣaɣlawo fiana, elabena ète ŋu ɖe nya ɣaɣla sia fia.”+48 Ale fia la do Daniel ɖe dzi, eye wòna nunana nyui geɖewoe, eye wòtsɔe ɖo dziɖula ɖe Babilon fiaɖufea fe nutowo* katã nu,+ eye wòna wòzu Babilon nunyalawo katã fe tatɔ.49 Eye Daniel bia fia la wòtsɔ Sadrak, Mesak kple Abednego+ ɖo Babilon fiaɖufea fe nutowo* nu, ke Daniel ŋutɔ ya le fiafe me.


text: 21 Eye mekpɔ dzifo yeye kple anyigba yeye;+ elabena dzifo tsãtɔ kple anyigba tsãtɔ nu va yi,+ eye atsiafu+ megali o.2 Mekpɔ du kɔkɔe, si nye Yerusalem Yeye la hã wòle ɖiɖim tso dzifo gbɔna tso Mawu gbɔ,+ eye wodzrae ɖo abe ŋugbetɔ si wowɔ leke na hena srɔ̃a ene.+3 Eye mese gbe gã aɖe tso fiazikpui la gbɔ wògblɔ be: “Kpɔ ɖa! Mawu fe agbadɔ la le amegbetɔwo gbɔ, eye wòanɔ anyi kpli wo, eye woanye efe dukɔ. Eye Mawu ŋutɔ anɔ anyi kpli wo.+4 Eye atutu aɖatsi sia aɖatsi ɖa le wofe ŋkume,+ eye ku maganɔ anyi akpɔ o,+ konyifafa kple ɣlidodo kpakple vevesese hã maganɔ anyi o.+ Nu siwo nɔ anyi tsã la nu va yi.”5 Eye Ame si bɔbɔ nɔ fiazikpuia+ dzi la gblɔ be: “Kpɔ ɖa! Mele nuwo katã wɔm yeyee.”+ Eye wògagblɔ hã be: “Ŋlɔe, elabena nya siawo nye nyatefenyawo* kple nya vavãwo.”6 Eye wògblɔ nam be: “Wova eme! Nyee nye Alfa kple Omega,* gɔmedzedze kple nuwuwu.+ Ame sia ame si tsikɔ le wuwum la, mana tsi si le sisim tso agbetsidzɔfe lae faa.*+7 Ame sia ame si ɖu dzi la anyi nu siawo fe dome, eye manye efe Mawu, eye eya anye vinye.8 Ke vɔvɔ̃nɔtɔwo, dzimaxɔsetɔwo,+ ŋunyɔnuwɔlawo, amewulawo,+ ahasiwɔlawo,*+ gbɔgbɔyɔlawo, trɔ̃subɔlawo kple aʋatsokalawo+ katã ya la, woakpɔ wo tɔ gome le dzota si me dzokpe le bibim le la me.+ Esia le tsitre ɖi na ku evelia.”+9 Eye mawudɔla adre siwo lé kplu adre siwo me yɔ fũu kple fuwɔame+ adre mamlɛawo ɖe asi la dometɔ ɖeka va gblɔ nam be: “Va mafia ŋugbetɔ la, ame si nye Alẽvi la srɔ̃ la wò.”+10 Eye wòkɔm le gbɔgbɔ la fe ŋusẽ me yi to gã kɔkɔ aɖe dzi, eye wòɖe du kɔkɔe, Yerusalem, si le ɖiɖim tso dzifo tso Mawu gbɔ la fiam,+11 eye Mawu fe ŋutikɔkɔe le eŋu.+ Efe keklẽ le abe kpe xɔasi ŋutɔ aɖe ene, eye wòle dzo dam abe yaspis-kpe si me kɔ abe kristalo ene.+12 Gli kɔkɔ titri aɖe le eŋu, eye agbo wuieve le eŋu, eye mawudɔla wuieve le agboawo nu, eye woŋlɔ Israel-to wuieveawo fe ŋkɔwo ɖe agboawo ŋu.13 Agbo etɔ̃ le ɣedzefe gome, eye agbo etɔ̃ le dziehe gome, agbo etɔ̃ le anyiehe gome, eye agbo etɔ̃ le ɣetoɖofe gome.+14 Woɖo gɔmeɖokpe wuieve na dua fe gli la hã, eye woŋlɔ Alẽvi la fe apostolo+ wuieveawo fe ŋkɔ wuieveawo ɖe wo ŋu.15 Ke ame si le nu fom kplim la lé sikanudzidzeti si le abe aɖa ene la ɖe asi be yeadzidze du la kple efe agbowo kpakple efe gli la.+16 Du la le dzogoe ene me, eye efe didime kple efe kekeme sɔ. Eye wòtsɔ nudzidzeti la dzidze du la: ele stadio akpe wuieve;* efe didime, kekeme kple kɔkɔme sɔ.17 Edzidze efe gli la hã kple amegbetɔ fe nudzidzenu si ganye mawudɔla hã fe nudzidzenu wòle abɔklugui alafa ɖeka blaene vɔ ene.*18 Ke wotsɔ yaspis-kpe+ ɖo efe gli lae, eye du la nye sika dzadzɛ abe ahuhɔ̃e si me kɔ ene.19 Wotsɔ kpe xɔasi ɖe sia ɖe fomevi ɖo atsyɔ̃ na dua fe gɔmeɖoanyi: gɔmeɖokpe gbãtɔ nye yaspis, evelia nye safir, etɔ̃lia nye kalkedon, enelia nye emerald,20 atɔ̃lia nye sardonik, adelia nye sardis, adrelia nye krisolit, enyilia nye beril, asiekelia nye topaz, ewolia nye krisopas, wuiɖekɛlia nye hiakint, eye wuievelia nye ametist.21 Eye agbo wuieveawo nye dzonu wuieve; wotsɔ dzonu ɖeka wɔ agboawo dometɔ ɖe sia ɖe. Eye du la fe ablɔ gã la nye sika dzadzɛ, abe ahuhɔ̃e, si me wokpɔa nu tonɛ ene.22 Nyemekpɔ gbedoxɔ le dua me o, elabena Yehowa* Mawu, Ŋusẽkatãtɔ+ la kple Alẽvi lae nye efe gbedoxɔ.23 Eye du la mehiã ɣe alo ɣleti be woaklẽ ɖe edzi o, elabena Mawu fe ŋutikɔkɔe klẽ ɖe edzi,+ eye Alẽvi lae nye efe akaɖi.+24 Dukɔwo azɔ le efe kekeli me,+ eye anyigbadzifiawo atsɔ wofe ŋutikɔkɔe ava eme.25 Womatu efe agbowo le ŋkeke me akpɔ o, elabena zã mado le afi ma o.+26 Eye woatsɔ dukɔwo fe ŋutikɔkɔe kple bubu ava eme.+27 Ke nu makɔmakɔ ɖe sia ɖe kple ame sia ame si wɔa ŋunyɔnu hekaa aʋatso la mage ɖe eme akpɔ o;+ negbe ame siwo fe ŋkɔ woŋlɔ ɖe Alẽvi la fe agbegbalẽ la me koe age ɖe eme.+


text:
TA WUIATƆ̃
Subɔsubɔ si Dzea Mawu Ŋu
Ðe subɔsubɔhawo katã dzea Mawu ŋua?
Aleke míawɔ adze si subɔsubɔha vavãtɔ?
Amekawoe nye Mawu subɔla vavãwo le anyigba dzi egbea?
1. Viɖe kae míakpɔ ne míesubɔ Mawu alesi dze?
YEHOWA MAWU tsɔa ɖe le eme na mí vevie eye wòdi be mɔfiame si yenaa mí lɔlɔ̃tɔe la naɖe vi na mí. Ne míesubɔe alesi dze la, míakpɔ dzidzɔ geɖe le agbe me eye míafo asa na kuxi geɖe hã. Azɔ hã, ayra mí eye wòakpe ɖe mía ŋu. (Yesaya 48:17) Gake subɔsubɔha gbogbo aɖewo li siwo gblɔna be yewofiaa nyatefea tso Mawu ŋu. Evɔ nusi wofiana ku ɖe amesi Mawu nye kple nusi wòdi tso mía si ŋu la to vovo kura tso wo nɔewo gbɔ.
2. Aleke míawɔ anya mɔ nyuitɔ si dzi míato asubɔ Yehowa, eye kpɔɖeŋu kae akpe ɖe mía ŋu be esia me nakɔ na mí?
2 Aleke nàwɔ anya mɔ nyuitɔ si dzi nàto asubɔ Yehowa? Mehiã be nàsrɔ̃ nu tso subɔsubɔha siwo katã li fe nufiafiawo ŋu ahatsɔ wo asɔ kple wo nɔewo hafi anya o. Nusi wòhiã be nàwɔ koe nye be nàsrɔ̃ nusi tututu Biblia fia tso subɔsubɔha vavãtɔ ŋu. Míawɔ esia fe kpɔɖeŋu ale: Ga manyomanyo alo kantafit si amewo tso le bebeme bɔ ɖe dukɔ geɖe me. Ne wode dɔ asi na wò be nàtia ga manyomanyo mawo tso nyuiawo dome la, aleke nàwɔ akpɔ wo adze sii? Ðe wòhiã be nàlé ga manyomanyo fomevi vovovo siwo li la katã fe nɔnɔme ɖe susu mea? Mehiã o. Anyo wu ne èzã ɣeyiɣia tsɔ srɔ̃ nu tso alesi ga nyuia fe nɔnɔme le boŋ ŋu. Ne ènya nusiwo ade dzesi ga nyuia vɔ la, ekema àte ŋu akpɔ manyomanyoawo adze sii bɔbɔe. Nenema ke ne míesrɔ̃ alesi míawɔ akpɔ subɔsubɔha vavãtɔ adze sii la, ana míate ŋu akpɔ alakpasubɔsubɔhawo hã adze sii bɔbɔe.
3. Nukae Yesu gblɔ be ele be míawɔ hafi Mawu nakpɔ ŋudzedze ɖe mía ŋu?
3 Ele vevie be míasubɔ Yehowa le mɔ si dze eŋu nu. Ame geɖe xɔe se be subɔsubɔhawo katã dzea Mawu ŋu, gake menye nenemae Biblia fia kura o. Egbɔgblɔ kple nu be Kristotɔe yenye ɖeɖe kura gɔ̃ hã mesu o. Yesu gblɔ be: “Menye amesiame, si le gbɔgblɔm nam bena: Afetɔ! Afetɔ! ayi ɖe dzifofiaɖufe la me o, negbe amesi le Fofonye, si le dzifowo la, fe lɔlɔ̃nu wɔm la koe.” Eyata hafi Mawu nakpɔ ŋudzedze ɖe mía ŋu la, ele be míasrɔ̃ nusi Mawu di tso mía si eye míawɔ ɖe edzi. Yesu yɔ amesiwo mewɔa Mawu fe lɔlɔ̃nu o la be wonye “nu madzɔmadzɔ wɔlawo.” (Mateo 7:21-23) Viɖe ŋutɔŋutɔ aɖeke mele alakpasubɔsubɔ ŋu o, abe alesi ko viɖe mele ga manyomanyo hã ŋu o ene. Esi vloe wue nye be, alakpasubɔsubɔhawo kplɔa ame yia afɔku me.
4. Nukae Yesu fia tso mɔ eveawo ŋu, eye afikae mɔawo dometɔ ɖesiaɖe kplɔa ame yinae?
4 Yehowa tsɔ agbe mavɔ fe mɔnukpɔkpɔ ɖo amesiame si le anyigba dzi la ŋkume. Gake hafi míakpɔ agbe mavɔ le Paradiso me la, ele be míasubɔ Mawu le mɔ nyuitɔ nu eye míanɔ agbe fifia abe alesi wòdi ene. Nublanuitɔe la, ame geɖe gbe esia wɔwɔ. Esia tae Yesu gblɔ be: “Miyi ɖe agbo bii la me; elabena agbo la keke, eye mɔ la le gbadza, si kplɔa amewo yina ɖe tsɔtsrɔ̃ me, eye ame geɖewo nye amesiwo le edzi yina ɖe eme. Elabena agbo la le biie, eye mɔ la hã xaxa, si kplɔa amewo yina ɖe agbe la me, eye ame ʋɛwo nye amesiwo kpɔnɛ.” (Mateo 7:13, 14) Subɔsubɔha vavãtɔ kplɔa ame yia agbe mavɔ me. Alakpasubɔsubɔ ya kplɔa ame yia tsɔtsrɔ̃ me. Yehowa medi be ame aɖeke natsrɔ̃ o, ema tae wòle mɔnukpɔkpɔ nam amewo katã le afisiafi be woasrɔ̃ nu tso ye ŋu ɖo. (Petro II, 3:9) Eyata nya lae nye be alesi míesubɔa Mawui ana míakpɔ agbe loo alo ana míatsrɔ̃.
ALESI NÀWƆ AKPƆ SUBƆSUBƆHA VAVÃTƆ ADZE SII
5. Aleke míawɔ akpɔ amesiwo le subɔsubɔha vavãtɔ me adze sii?
5 Aleke míawɔ ake ɖe ‘agbe mavɔ mɔ’ la ŋu? Yesu gblɔ be amesiwo le subɔsubɔha vavãtɔ me fe agbenɔnɔ ye ade dzesi wo. Egblɔ be: “Mitsɔ wofe tsetsewo dze si wo. . . . Ati nyui sia ati nyui tsea ku nyui.” (Mateo 7:16, 17) Ne míagblɔe bubui la, míate ŋu akpɔ amesiwo le subɔsubɔha vavãtɔ me adze sii to wofe dzixɔsewo kple wofe agbenɔnɔ dzi. Togbɔ be amesiwo le subɔsubɔha vavãtɔ me mede blibo o eye wowɔa vodada hã la, fufofo bliboa katã dzea agbagba be yewoawɔ Mawu fe lɔlɔ̃nu. Na míadzro nu ade aɖewo siwo ade dzesi amesiwo le subɔsubɔha vavãtɔ me la me akpɔ.
6, 7. Aleke Mawu subɔlawo bua Biblia lae, eye aleke Yesu ɖo kpɔɖeŋu le esia gomee?
6 Biblia la dzie Mawu subɔla vavãwo tua wofe nufiafiawo ɖo. Biblia ŋutɔ gblɔ be: “Ŋɔŋlɔ sia ŋɔŋlɔ, si tso Mawu fe gbɔgbɔ me la, enyo hã na nufiafia, na mokaka, na ɖɔɖɔɖo, na amehehe, si le dzɔdzɔenyenye me, bene Mawu fe ame la nade blibo, eye wòanɔ dzadzraɖoɖi hena dɔ nyui sia dɔ nyui wɔwɔ.” (Timoteo II, 3:16, 17) Apostolo Paulo ŋlɔ na nɔvia Kristotɔwo be: “Esime miexɔ mawunya, si miese le mía nu la, miexɔe abe amewo fe nya ene o, ke boŋ abe Mawu fe nya ene, abe alesi wònye Mawu fe nya vavã . . . ene.” (Tesalonikatɔwo I, 2:13) Eyata menye amegbetɔwo fe nukpɔsusuwo alo wofe kɔnuwo dzie wotu subɔsubɔha vavãtɔ fe dzixɔsewo kple nuwɔnawo ɖo o. Ke boŋ Mawu fe Nya, Biblia, si tso gbɔgbɔ me, dzie wotui ɖo.
7 Yesu Kristo ɖo kpɔɖeŋu nyuitɔ ɖi esi wòtu efe nufiafiawo ɖe Mawu fe Nya la dzi. Esi wònɔ gbe dom ɖa na Fofoa si le dzifo la, egblɔ nɛ be: “Wò nya la enye nyatefe.” (Yohanes 17:17) Yesu xɔ Mawu fe Nya la dzi se, eye nusianu si wòfia wɔ ɖeka kple nusiwo le Ŋɔŋlɔawo me. Yesu gblɔna enuenu be: “Woŋlɔ ɖi bena.” (Mateo 4:4, 7, 10) Ne Yesu gblɔ nya ma ko la, eyɔa nya siwo le ŋɔŋlɔ aɖe me. Nenema kee Mawu fe ame siwo li egbea mefiaa woa ŋutɔwo fe susuwo o. Woxɔe se be Mawu fe Nyae Biblia la nye, eyata wotua wofe nufiafiawo ɖe emenyawo dzi pɛpɛpɛ.
8. Tadedeagu na Yehowa bia be woawɔ nuka?
8 Amesiwo le subɔsubɔha vavãtɔ me la subɔa Yehowa ɖeka ko eye wofiaa efe ŋkɔa amewo. Yesu gblɔ be: “Afetɔ [Yehowa], wò Mawu la, nade ta agu na, eye eya ɖeka ko nasubɔ.” (Mateo 4:10) Eyata Yehowa ɖeka koe Mawu subɔlawo dea ta agu na. Tadedeagu fe akpa aɖee wònye be woana amewo nanya Mawu vavã la fe ŋkɔ kple amesi tututu wònye. Psalmo 83:19 gblɔ be: “Ŋkɔwòe nye Yehowa, eye wò ɖeɖe koe ɖo kpo ɖe anyigba blibo la dzi!” Yesu ɖo kpɔɖeŋu ɖi na mí esi wòkpe ɖe amewo ŋu wonya Mawu fe ŋkɔ, abe alesi eya ŋutɔ gblɔe le gbedodoɖa me ene be: “Meɖe wò ŋkɔ la ɖe go fia amesiwo nèɖe tso xexeame nam.” (Yohanes 17:6) Nenema kee egbea amesiwo le subɔsubɔha vavãtɔ me fiaa amewo be woanya Mawu fe ŋkɔ, efe tameɖoɖowo, kple efe nɔnɔmewo.
9, 10. Mɔ kawo nue Kristotɔ vavãwo ɖea lɔlɔ̃ fiaa wo nɔewo le?
9 Mawu fe amewo ɖea lɔlɔ̃ vavãtɔ fiaa wo nɔewo. Yesu gblɔ be: “Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome.” (Yohanes 13:35) Lɔlɔ̃ sia nɔ fe alafa gbãtɔ me Kristotɔwo dome. Lɔlɔ̃ sia si Mawu fia wo la nɔa wo me eɖanye gbegbɔgblɔ kae wodona, ɖofe kae wole, alo dukɔ ka mee wotso o, eye wòtea wo vaa nɔviwo dome ɖekawɔwɔ sẽŋu aɖe si me megblẽna o me. (Kolosetɔwo 3:14) Míekpɔa nɔviwo fe habɔbɔ si me tɔwo lɔ̃a wo nɔewo alea le alakpasubɔsubɔhawo me o. Nukatae míegblɔe alea? Wowua wo nɔewo le dukɔ me masɔmasɔwo alo gbegbɔgblɔ vovovo dolawo dome masɔmasɔwo ta. Gake Kristotɔ vavãwo ya metsɔa lãnuwo ɖe wo nɔvi Kristotɔwo alo ame bubu aɖeke ŋu o. Biblia la gblɔ be: “Esia me mawuviwo kple abosamviwo dze fã le. Amesiame, si mewɔa nu dzɔdzɔe o, kple amesi ke melɔ̃a nɔvia o la, metso Mawu me o. . . . [Ele be] míalɔ̃ mía nɔewo; menye abe Kain, si tso vɔ̃ɖitɔ la me, eye wòwu nɔvia la ene o.”—Yohanes I, 3:10-12; 4:20, 21.
10 Nyatefee wònye be lɔlɔ̃ vavã si anɔ ame me mefia be woagawu ame o ko evɔ o. Kristotɔ vavãwo zãa wofe ɣeyiɣi, ŋusẽ, kple nunɔamesiwo hã tsɔ kpena ɖe amewo ŋu eye wodea dzi fo na wo nɔewo. (Hebritɔwo 10:24, 25) Wokpena ɖe wo nɔewo ŋu ne woɖo xaxa me, eye woɖia anukware na amewo katã. Le nyatefe me la, wowɔna ɖe Biblia fe nuxlɔ̃ame si gblɔ be ‘woawɔ nyui na amesiame’ dzi le wofe agbenɔnɔ me.—Galatiatɔwo 6:10.
11. Nukata wòle vevie be woaxɔ Yesu Kristo be eya dzie Mawu ato ana ɖeɖe amewo?
11 Kristotɔ vavãwo xɔ Yesu Kristo be eya dzie Mawu ato ana ɖeɖe amewo. Biblia gblɔ be: “Menye ame bubu aɖeke me xɔxɔ la le o; elabena ŋkɔ bubu aɖeke mele dzifoa te, si wona amegbetɔwo, le esi me wòle be, míakpɔ xɔxɔ la le o.” (Dɔwɔwɔwo 4:12) Míekpɔe le Ta 5 lia me be Yesu tsɔ efe agbe xe tafee ɖe amefomea me tɔ toɖolawo ta. (Mateo 20:28) Azɔ hã Yesue nye amesi Mawu tia be wòanye dzifo Fiaɖufea fe Fia si aɖu anyigba bliboa dzi. Hafi míakpɔ agbe mavɔ la, Mawu di be míaɖo to Yesu ahawɔ ɖe efe nufiamewo dzi. Esia tae Biblia gblɔ be: “Amesi xɔa Via dzi sena la, agbe mavɔ le esi; amesi meɖoa to Via o la, makpɔ agbe o.”—Yohanes 3:36.
12. Nukae wòfia be woaganye xexeame fe akpa aɖeke o?
12 Mawu subɔla vavãwo menye xexe sia fe akpa aɖeke o. Esi wokplɔ Yesu yi ʋɔnui le Roma-dziɖula Pilato ŋkume la, egblɔ be: “Nye fiaɖufe metso xexe sia me o.” (Yohanes 18:36) Eyata dukɔ ka ke mee Yesu yomedzela vavãwo ɖale o, womedea akpa aɖeke dzi kura le xexe sia me dunyahenyawo me o, elabena Fiaɖufe si le dzifo la teviwoe wonye. Womefoa wo ɖokui ɖe xexe sia me ʋawɔwɔwo me o. Gake Yehowa subɔlawo mexea mɔ ɖe nusi ame bubuwo ya di be yewoawɔ, abe dunyaheha aɖe me nɔnɔ, dziɖuɖu fe ɖofe aɖe didi, alo akɔdada ene, nu o. Mawu subɔla vavãwo medea akpa aɖeke dzi le dunyahenyawo me o, ke hã, wowɔna ɖe dukɔa fe sewo dzi pɛpɛpɛ. Nukatae? Elabena Mawu fe Nya la de se na wo be ‘woabɔbɔ wo ɖokui na dziɖuɖu siwo ŋusẽ li na.’ (Romatɔwo 13:1) Ne edzɔ be nusi dukɔ aɖe fe dziɖulawo bia be woawɔ la tsi tre ɖe nusi Mawu bia be woawɔ ŋu la, Mawu subɔla vavãwo srɔ̃a apostoloawo fe kpɔɖeŋu, amesiwo gblɔ be: “Ele be, woabu Mawu awu amewo.”—Dɔwɔwɔwo 5:29; Marko 12:17.
13. Aleke Yesu yomedzela vavãwo bua Mawu fe Fiaɖufeae, eye le esia ta nukae wowɔna?
13 Yesu yomedzela vavãwo ɖea gbefã be Mawu fe Fiaɖufeae nye amefomea fe mɔkpɔkpɔ ɖeka kolia. Yesu gblɔe ɖi be: “Woaɖe gbefã fiaɖufeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã, eye ekema nuwuwu aɖo.” (Mateo 24:14) Yesu Kristo yomedzela vavãwo medea dzi fo na amewo be woakpɔ dziɖula siwo nye amegbetɔwo sinu hena wofe kuxiwo gbɔ kpɔkpɔ o, ke boŋ woɖea gbefã be Mawu fe Fiaɖufe si le dzifo koe nye amefomea fe mɔkpɔkpɔ. (Psalmo 146:3) Dziɖuɖu dzɔdzɔe mae Yesu nɔ mía fiam be míado gbe ɖa abia be wòava esi wògblɔ be: “Wò fiaɖufe nava! Woawɔ wò lɔlɔ̃nu le anyigba dzi, sigbe alesi wowɔna le dzifo ene!” (Mateo 6:10) Mawu fe Nya la gblɔe ɖi be Fiaɖufe ma si le dzifo “agbã fiaɖufe [siwo li fifia] katã, eye wòagblẽ wo, ke eya ŋutɔ anɔ anyi tegbee.”—Daniel 2:44.
14. Subɔsubɔha kae nèkpɔ be woawoe ɖo mawusubɔla vavãwo fe nudidiawo gbɔ?
14 Va ɖo afisia la, bia ɖokuiwò be: ‘Subɔsubɔha kae tua efe nufiafia ɖesiaɖe ɖe Biblia dzi eye wòfiaa Yehowa fe ŋkɔ amewo? Habɔbɔ ka me tɔwoe ɖea lɔlɔ̃ fiaa wo nɔewo abe alesi Mawu fia wo ene, siwo xɔa Yesu dzi sena, siwo menye xexeame fe akpa aɖeke o, eye woɖea gbefã be Mawu fe Fiaɖufeae nye amefomea fe mɔkpɔkpɔ vavã ɖeka kolia? Le subɔsubɔha siwo katã le anyigba dzi dome la, wo dometɔ kae ɖo nudidi siawo katã gbɔ?’ Eme kɔ fã be Yehowa Ðasefowoe.—Yesaya 43:10-12.
NUKAE NÀWƆ?
15. Nuka dim Mawu le tsɔ kpe ɖe exɔxɔse be eyama li ŋu?
15 Mawu dzixɔxɔse ɖeɖe dzaa mefia be ame fe nu adze eŋu o. Le nyatefe me la, Biblia gblɔ be gbɔgbɔ vɔ̃wo gɔ̃ hã xɔe se be Mawu li. (Yakobo 2:19) Gake edze fã be womewɔa Mawu fe lɔlɔ̃nu o, eyata Mawu mekpɔa ŋudzedze ɖe wo ŋu o. Be Mawu nakpɔ ŋudzedze ɖe mía ŋu la, menye ɖeko wòle be míaxɔ edzi ase ko evɔ o, ke ele be míawɔ efe lɔlɔ̃nu hã. Ehiã hã be míado le alakpasubɔsubɔ me ava subɔsubɔha vavãtɔ me.
16. Nukae wòle be ame nawɔ tso alakpasubɔsubɔhawo fe nuwɔnawo ŋu?
16 Apostolo Paulo ɖee fia be mele be míakpɔ gome le alakpasubɔsubɔhawo fe nuwɔna aɖeke me o. Eŋlɔ bena: “Mido go le wo dome, eye miɖe mia ɖokui ɖa, Afetɔ la gblɔe, eye migaka asi nu makɔmakɔ ŋuti o, eye nye la maxɔ mi.” (Korintotɔwo II, 6:17; Yesaya 52:11) Eyata Kristotɔ vavãwo tsria nuwɔna ɖesiaɖe si do fome kple alakpasubɔsubɔ.
17, 18. Nukae nye “Babilon gã la,” eye nukatae wòhiã kpata be ‘woado go tso eme’?
17 Biblia ɖee fia be alakpasubɔsubɔha vovovoawo katã le “Babilon gã la” me. * (Nyaɖeɖefia 17:5) Ŋkɔ ma na míeɖoa ŋku blema Babilon dugã la dzi, afisi alakpasubɔsubɔ dze egɔme tsoe le Noa fe ŋkekea me Tsiɖɔɖɔa megbe. Nufiafia kple nuwɔna siwo le alakpasubɔsubɔhawo me egbea la dometɔ geɖe dze egɔme tso blema ke le Babilon. Le kpɔɖeŋu me, Babilontɔwo dea ta agu na mawuɖekaetɔ̃, alo mawu etɔ̃ fokpliwo. Egbea Mawuɖekaetɔ̃ fe nufiafia koŋue nye subɔsubɔha geɖe fe nufiafia vevitɔ. Gake Biblia fia eme kɔ fã be Mawu vavã ɖeka, Yehowa, koe li, eye be Yesu Kristo enye Via. (Yohanes 17:3) Babilontɔwo xɔe se hã be luʋɔ makumaku aɖe le amegbetɔwo si si yia edzi nɔa agbe le ku megbe eye be ate ŋu ava kpe fu le tefe aɖe si wowɔa fu amewo le. Egbea wofiaa luʋɔ alo gbɔgbɔ makumaku si ate ŋu ava kpe fu le dzomavɔ me fe dzixɔse sia le subɔsubɔha akpa gãtɔ me.
18 Esi wònye be blema Babilontɔwo fe subɔsubɔ va kaka ɖe xexeame katã ta la, woate ŋu ayɔ egbegbe alakpasubɔsubɔ fe xexemefiaɖufea be Babilon Gã wòasɔ. Eye Mawu gblɔe ɖi be alakpasubɔsubɔhawo fe fiaɖufe sia fe nuwuwu ava zi ɖeka kpoyi. (Nyaɖeɖefia 18:8) Eyata èkpɔ nusita wòle vevie be nàɖe ɖokuiwò ɖa tso Babilon Gã la fe nuwɔna ɖesiaɖe mea? Yehowa Mawu di be ‘nàdo go tso eme’ kaba esi ɣeyiɣia gakpɔtɔ li na esia wɔwɔ.—Nyaɖeɖefia 18:4.
19. Viɖe kae Yehowa subɔsubɔ ana nàkpɔ?
19 Ne èwɔ nyametsotso be yeado le alakpasubɔsubɔ me la, ame aɖewo magalɔ̃ wò nya o. Gake ne èwɔ ɖeka kple Yehowa fe amewo subɔe la, viɖe si nàkpɔ asɔ gbɔ boo wu nusianu si ato ŋuwò fifia. Abe alesi wònɔ le Yesu fe nusrɔ̃la gbãtɔwo, amesiwo gblẽ nu bubuwo ɖi heva dze eyome, gome ene la, àva kpɔ gbɔgbɔ me nɔviŋutsu kple nɔvinyɔnu geɖe. Àva zu xexeame katã fe fome gã si me tɔwo nye Kristotɔ miliɔn geɖe siwo ɖea lɔlɔ̃ vavãtɔ fiaa wo nɔewo la dometɔ ɖeka. Eye mɔkpɔkpɔ dodzidzɔname sia asu asiwò be nànɔ ‘agbe mavɔ le nuɖoanyi si gbɔna me.’ (Marko 10:28-30) Ðewohĩ le ɣeyiɣi aɖe megbe la, amesiwo gbe wò le wò dzixɔsewo ta ava dzro Biblia fe nufiafiawo me eye woawo hã woava zu Yehowa subɔlawo.
20. Mɔkpɔkpɔ kae le amesiwo le subɔsubɔha vavãtɔ me la si ɖe etsɔme ŋu?
20 Biblia fia nu be etefe madidi o, Mawu ahe nuɖoanyi vɔ̃ɖi sia ava nuwuwui eye wòana nuɖoanyi dzɔdzɔe yeye si le efe Fiaɖufea fe dziɖuɖu te la naxɔ ɖe etefe. (Petro II, 3:9, 13) Aleke gbegbe xexe ma me nɔnɔ avivii enye si! Eye le nuɖoanyi yeye dzɔdzɔe ma me la, subɔsubɔ ɖeka pɛ koe anɔ anyi, si nye tadedeagu vavãtɔ ɖeka kolia la. Ðe nunya manɔ eme be nàwɔ afɔɖeɖe siwo hiã la fifia be nàva wɔ ɖeka kple amesiwo le subɔsubɔha vavãtɔ me oa?
^ mm. 17 Àkpɔ nyatakaka bubuwo ku ɖe nusita Babilon Gã la tsi tre ɖi na alakpasubɔsubɔ fe xexemefiaɖufe ŋu le Megbenyawo me, le axa 219-20.